Dr Mahathir jelaskan mengapa Melayu dominasi perkhidmatan awam

Bekas perdana menteri, Dr Mahathir Mohamad tampil menjelaskan mengapa kaum Melayu mendominasi penjawat awam selepas pemimpin DAP, P Ramasamy menuduh situasi itu diadakan semasa zaman pentadbiran beliau.
Mahathir berkata, ketika rundingan kemerdekaan, kerajaan menyedari orang Melayu tidak mampu bersaing dengan kaum Cina selepas merdeka.
"Kita khuatir tentang masa depan orang Melayu kerana kita sedar mereka tidak mampu bersaing dengan orang Cina. Sebab itu ditentukan bagi jawatan tertinggi, empat orang Melayu (diberikan tempat), kemudian orang bukan Melayu,” katanya kepada MalaysiaNow.
"Sementara ada dasar yang memberi keutamaan pada orang Melayu, secara tidak langsung orang Cina tidak memberi tempat langsung kepada orang Melayu (dalam sektor swasta).”
Ramasamy yang juga timbalan ketua menteri II Pulau Pinang dalam satu kenyataan sebelum ini menggesa Perdana Menteri Anwar Ibrahim memecahkan dominasi orang Melayu dalam penjawat awam yang didakwanya merupakan dasar semasa era pemerintahan Mahathir.
"Hujah lama yang memihak kepada penguasaan Melayu dalam perkhidmatan awam bagi mengimbangi penguasaan ekonomi Cina tidak boleh lagi diguna pakai," menurut Ramasamy.
Mahathir menjelaskan, sekiranya kerajaan tidak memberikan ruang kepada orang Melayu, mereka tidak akan mampu bersaing.
“Kalau orang Cina tak bagi tempat, kerajaan pun tak bagi tempat, orang Melayu hendak pergi mana?" katanya.
Menurut Mahathir, perkara itu sudah ditentukan sebelum beliau menjadi perdana menteri lagi.
Dalam kenyataan sebelum ini, Ramasamy berkata, ini merupakan sebahagian daripada usaha untuk mereformasikan penjawat awam oleh kerajaan yang diterajui Pakatan Harapan (PH).
Kenyataan itu menerima reaksi balas yang negatif termasuk daripada pemimpin PH sendiri.
Anwar dalam responsnya berkata, ia merupakan pandangan peribadi Ramasamy dan tidak mewakili pendirian DAP, manakala Pemuda PKR Pulau Pinang mendesak DAP memecat Ramasamy.
Rakan komponen PH dalam kerajaan, Umno turut menyelar kenyataan yang dibuat oleh Ramasamy itu.
Sementara Kongres Kesatuan Pekerja-Pekerja di Dalam Perkhidmatan Awam Malaysia (Cuepacs) berkata, lantikan kakitangan sektor perkhidmatan awam dilaksanakan berdasarkan merit dan kompetensi calon tanpa kuota kaum, seperti yang ditetapkan Suruhanjaya Perkhidmatan Awam (SPA).
Kali terakhir pemimpin DAP membangkitkan perkara itu ialah pada tahun lepas, yang mana Ahli Parlimen Seputeh Teresa Kok menggesa kerajaan menangani ketidakseimbangan antara kaum dalam perkhidmatan awam.
Sebagai respons, menteri di Jabatan Perdana Menteri pada ketika itu, Abdul Latiff Ahmad memaklumkan, setakat Julai 2022, 90% daripada 1.2 juta penjawat awam terdiri daripada kaum Bumiputera.
Daripada jumlah itu, 80% adalah Melayu manakala bakinya terdiri daripada Bumiputera Sabah, Sarawak dan Orang Asli.
Ramasamy pada Khamis berkata mahu menyaman dua portal berita yang menurutnya telah memutarbelitkan kenyataan asal beliau.
Mahathir yang juga bekas ahli Parlimen Langkawi berkata, Ramasamy harus membandingkan dasar kerajaan dengan syarikat-syarikat swasta.
"Bukanlah orang Melayu yang halang mereka (bukan Melayu) masuk kerajaan, tetapi mereka juga menghalang orang Melayu menyertai syarikat swasta dengan lebih ketat lagi.
“Itu mereka tidak sebut,” katanya.


Suhakam suarakan kebimbangan berhubung dakwaan polis guna kekerasan terhadap orang awam

Suruhanjaya Hak Asasi Manusia Malaysia (Suhakam) hari ini membangkitkan kebimbangan berhubung dakwaan penggunaan kekerasan oleh polis terhadap orang awam, menggesa kerajaan menyegerakan penggubalan Rang Undang-Undang (RUU) Suruhanjaya Bebas Tatakelakuan Polis (IPCC) 2020, bagi menggembalikan keyakinan rakyat terhadap institusi itu.“Kerajaan perlu memastikan RUU IPCC ini merangkumi intipati Rang Undang-Undang Suruhanjaya Bebas Aduan dan Salah Laku Polis (IPCMC) 2019 serta syor-syor Suruhanjaya Diraja Penambahbaikan Perjalanan dan Pengurusan Polis Diraja Malaysia (PDRM) 2005,” kata Suhakam dalam satu kenyataan hari ini.“Selaras dengan panduan Pejabat Pertubuhan Bangsa-Bangsa Bersatu bagi Hal Ehwal Dadah dan Jenayah (UNODC) mengenai Kebertanggungjawapan, Pengawasan dan Integriti Polis, Suhakam berpandangan bahawa proses semakan yang berkesan oleh sebuah badan pengawasan penguatkuasaan amat penting terutamanya dalam menangani kes-kes salah laku berkaitan penggunaan kekerasan dan senjata api yang melampau atau menyalahi undangundang oleh pegawai polis”.Kenyataan Suhakam ini dikeluarkan selepas media melaporkan baru-baru ini berhubung dakwaan serangan anggota polis terhadap seorang lelaki kerana disyaki terlibat dalam penyeludupan rokok.“Walaupun negara kita kini berada dalam keadaan darurat, ini tidak bermakna mana-mana pihak boleh menyalahgunakan kuasa mereka dalam apa jua keadaan. Penyalahgunaan kuasa oleh pihak berkuasa bukanlah sesuatu yang baru.“Antara tahun 2015-2020, Suhakam menerima sejumlah 479 aduan berhubung penggunaan kekerasan yang melampau dan salah guna kuasa oleh pihak polis,” kata kenyataan itu.Menurut Suhakam penggunaan kekerasan haruslah hanya mengikut keperluan dan bersekadar dengan objektif dan tahap tentangan yang dihadapi.“Suhakam yakin bahawa penubuhan satu badan yang lebih bebas, adil dan telus akan mengembalikan dan meningkatkan keyakinan rakyat terhadap pasukan polis”.


Kematian Nora Anne disebabkan nahas, kata koroner

Mahkamah Koroner hari ini memutuskan kematian remaja perempuan Ireland-Perancis Nora Anne Quoirin disebabkan nahas.Koroner Maimoonah Aid dalam keputusan inkues remaja itu berkata selepas mendengar semua keterangan, beliau mendapati tiada siapa yang terlibat dalam kematiannya.“Berkemungkinan besar dia mati kerana nahas iaitu dia keluar dari Sora House (chalet tempat dia dan keluarganya tinggal ketika mereka tiba di Malaysia pada 3 Ogos 2019) dengan sendiri dan kemudian hilang di ladang kelapa sawit terbiar.“Bagi saya untuk membuat spekulasi dan menganggap penglibatan pihak ketiga tanpa fakta yang terbukti akan melanggar tugas saya. Oleh itu siasatan ini ditutup,” katanya.Nora Anne, 15, didapati hilang pada 4 Ogos 2019, sehari selepas dia dan keluarganya tiba di Malaysia untuk percutian dua minggu di sebuah resort di pantai di Seremban, kira-kira 60 kilometer di selatan ibu negara.Maimoonah, dalam prosiding keputusan selama tiga jam itu juga memutuskan bahawa tidak ada bukti yang menunjukkan terdapat unsur bunuh diri, pembunuhan dan kematian biasa dalam kematian Nora Anne.Sebanyak 48 saksi, termasuk ibu bapa remaja itu, Meabh Jaseprine Quoirin dan Sebastien Quoirin, memberi keterangan semasa prosiding inkues yang bermula pada 24 Ogos tahun lepas.Ia turut disiarkan secara langsung dalam talian melalui portal rasmi Badan Kehakiman Malaysia dan media sosial rasmi YouTube dan Facebook ‘The Malaysian Judiciary’ serta dikendalikan dalam bahasa Inggeris dan bahasa Melayu.Pegawai pengendali diketuai Timbalan Pendakwa Raya (TPR) Ahmad Sazali Omar yang dibantu oleh TPR Nuralis Mat, Nurhafizah Haron, dan Nur’atiqah Sapari manakala peguam S. Sakthyvell  mengetuai barisan peguam keluarga  bersama Louise Azmi dan Lydia Ng Huey Mei manakala The Dusun Resort diwakili peguan Alliff Benjamin Suhaimi dan Gurdial Singh Nijar.Sakthyvell ketika ditemui berkata keluarga remaja itu kecewa dengan keputusan tersebut.“Saya telah memaklumkan pihak keluarga mengenai hak mereka untuk tindakan selanjutnya dan terpulanglah kepada mereka sama ada berbuat demikian. Pihak keluarga memang kecewa dengan keputusan hari ini,” katanya.Sementara itu, Alliff Benjamin, ketika ditemui di luar mahkamah pula berkata, pihaknya menerima keputusan tersebut dengan terbuka dan tidak bercadang untuk mengambil apa-apa tindakan selanjutnya.“Kami menerima keputusan pihak Koroner dan berharap semua pihak boleh menerimanya. Apa yang berlaku amat malang, menyedihkan dan berharap sedikit sebanyak pihak-pihak boleh teruskan hidup mereka selepas ini,” katanya.Pada 13 Ogos iaitu 10 hari selepas Nora Anne dilaporkan hilang, mayatnya ditemukan berhampiran sebatang anak sungai di sebuah lurah yang terletak kira-kira 2.5 kilometer dari pusat peranginan yang didiami dia dan keluarganya, susulan operasi pencarian besar-besaran oleh pihak berwajib.Laporan awal bedah siasat menyatakan kematian remaja itu, yang dikategorikan sebagai orang kurang upaya, tidak mempunyai unsur jenayah dan mangsa disahkan meninggal dunia akibat pendarahan usus yang disebabkan kebuluran serta tekanan berpanjangan.


MPN bincang pembukaan sektor pendidikan, pastikan teratur dan selamat, kata Muhyiddin

Majlis Pemulihan Negara (MPN) akan membincangkan pembukaan sekolah dan institusi pengajian tinggi secara teratur dan selamat dalam mesyuarat minggu depan, kata Muhyiddin Yassin.“Saya berkesempatan beramah mesra dengan para pengunjung termasuk anak-anak kecil yang sudah mula menikmati cuti sekolah mereka.“Saya akan mempengerusikan mesyuarat MPN pada Isnin depan dan akan memberi fokus kepada pembukaan sekolah dan institusi pengajian tinggi secara teratur dan selamat,” kata pengerusi MPN itu dalam satu hantaran Facebook selepas berkunjung ke sebuah pasar raya di Setiawangsa hari ini untuk melihat pembukaan sektor ekonomi di bawah Pelan Pemulihan Negara (PPN).Menurut Muhyiddin, tindakan kerajaan untuk menubuhkan Pasukan Bertindak Khas Lembah Klang ataupun Greater Klang Valley Special Taskforce berjaya mengawal penularan Covid-19 dan memperkukuhkan kesiapsiagaan sistem kesihatan.“Dalam kunjungan saya ke kompleks beli-belah ini, para peniaga berkongsi situasi ‘on the ground’ setelah mula beroperasi semula.“Saya ingin mendengar sendiri daripada mulut peniaga tentang pengalaman dan rintihan mereka dalam berhadapan cabaran mencari rezeki ketika musim pandemik,” katanya.Menurut Muhyiddin, angka dan data yang dikumpul tidak akan lengkap jika pemimpin tidak mendengar sendiri suara dan aduan rakyat.“Seperti mana yang kita sedia maklum, kerajaan membelanjakan lebih RM 25 billion untuk bantuan tunai kepada rakyat yang memanfaatkan lebih 10.6 juta orang rakyat Malaysia,” katanya.Pada 4 September, bekas perdana menteri itu dilantik sebagai pengerusi MPN bertaraf menteri.Beliau berikrar untuk membantu Perdana Menteri Ismail Sabri Yaakob tanpa sebarang imbuhan di atas lantikan sebagai pengerusi MPN bagi meneruskan usaha memulihkan negara daripada impak pandemik Covid-19.Ketika masih berkhidmat sebagai perdana menteri, Muhyiddin turut mempengerusikan MPN.Beliau mempengerusikan MPN sehingga hari peletakan jawatan pada 16 Ogos berikutan kehilangan sokongan majoriti di Dewan Rakyat apabila lebih sepuluh ahli Dewan Rakyat Umno diketuai bekas perdana menteri Najib Razak dan Presiden Umno Ahmad Zahid Hamidi menarik sokongan terhadap beliau.


Pakistan nafi laporan iktiraf Israel

Pakistan pada Selasa menafikan spekulasi mengenai kemungkinan Islamabad akan mengiktiraf rejim Israel dan menyifatkan ia sebagai tidak berasas, lapor Agensi Anadolu.Kementerian Luar Negeri dalam satu kenyataan berkata Perdana Menteri Imran Khan berulang kali menyatakan pendirian Islamabad dalam isu itu adalah “jelas”.“Perdana menteri sudah mengatakan dengan jelas hanya penyelesaian yang adil dapat beri kepuasan kepada rakyat Palestin, jika tidak, Pakistan sama sekali tidak akan mengiktiraf Israel,” tambah kenyataan itu.Penjelasan itu dibuat berikutan laporan mengenai terdapatnya tekanan dari negara lain ke atas Pakistan agar mengiktiraf Israel.“Pakistan teguh mendukung hak rakyat Palestin,” tambah kenyataan itu lagi.Dalam wawancara awal bulan ini, Khan mendedahkan mendapat tekanan daripada beberapa negara supaya menjalin hubungan diplomatik dengan Tel Aviv.“Biarkan ia menjadi (persoalan). Ada perkara yang tidak dapat kami beritahu. Kami mempunyai hubungan baik dengan mereka,” kata Khan.


Kes baru Covid-19 kembali catat angka lebih 2,000

Malaysia hari ini sekali lagi mencatat kes baru Covid-19 melebihi 2,000 sebanyak 2,148Angka itu menjadi kes keseluruhan Covid-19 sebanyak 367,977 kes.Sarawak menjadi negeri yang mencatat kes harian tertinggi hari ini sebanyak 512 kes.Kes harian tertinggi itu disusuli Selangor (459), Sabah (202) dan Johor (182).Hanya Putrajaya (8), Labuan (3), Perlis (1) sahaja yang mencatatkan kes satu digit hari ini.Negara juga mencatat sebanyak 1,259 kes sembuh menjadikan jumlah keseluruhan kes sembuh meningkat kepada 349,039.Kes aktif dengan kebolehjangkitan pula kini berjumlah 17,575.Daripada jumlah itu 212 pesakit ditempatkan di Unit Rawatan Rapi termasuk 82 orang memerlukan bantuan alat pernafasan.Malaysia turut mencatat 10 lagi korban akibat Covid-19, menjadikan jumlah mangsa yang maut meningkat kepada 1,363 orang.


Lebih 3,000 tan produk coklat Kinder ditarik balik selepas kes salmonella

Lebih dari 3,000 tan produk Kinder ditarik balik daripada pasaran berikutan kebimbangan dicemari salmonella menyebabkan kerugian puluhan juta euro, kata seorang pegawai syarikat itu kepada akhbar harian Le Parisien, Perancis.Ketua Ferrero France Nicolas Neykov berkata pencemaran itu berpunca “dari penapis dalam tong pemprosesan mentega”, di sebuah kilang produk itu di Arlon, Belgium. Beliau berkata, pencemaran itu mungkin berpunca daripada manusia atau bahan mentah yang digunakan oleh kilang.Produk coklat yang dibuat di Arlon, Belgium itu didapati mengandungi salmonella, mengakibatkan 150 kes direkodkan di sembilan negara Eropah.Lapan puluh satu daripada kes itu direkodkan di Perancis di mana kebanyakannya melibatkan kanak-kanak di bawah umur 10 tahun.Penutupan kilang dan kebimbangan kesihatan akibat pencemaran bakteria itu merupakan tamparan kepada syarikat Itali Ferrero yang merupakan pemiliknya.Lebih-lebih lagi ketika orang ramai masih dalam musim cuti Hari Paskah di mana produk coklat Kinder menjadi tumpuan ramai.“Krisis ini sangat menyedihkan. Ia merupakan penyingkiran produk terbesar dalam tempoh 20 tahun lalu,” kata Neykov.Bagaimanapun, syarikat itu berharap dapat memulakan semula operasi kilang di mana 50% pemeriksaan kesihatan dan keselamatan akan dijalankan oleh “makmal luar” tidak seperti sebelum ini di mana syarikat itu hanya melakukan pemeriksaan dalaman sahaja.“Kami telah memohon pembukaan semula operasi mulai 13 Jun bagi melancarkan semula pengeluaran secepat mungkin,” tambahnya.


Pejuang mahu dengar, fahami ‘khemah besar’ PH terlebih dahulu, kata Mukhriz

Pejuang juga mahu memahami terlebih dahulu maksud sebenar agenda “khemah besar” Pakatan Harapan (PH), kata presidennya Mukhriz Mahathir.Beliau berkata demikian ketika mengumumkan hasrat parti itu untuk bertanding di Sabah pada Pilihan Raya Umum Ke-15 (PRU15). Bagaimanapun, ia belum membuat sebarang keputusan berkaitan jumlah kerusi dan kawasan ditandingi di Sabah pada PRU15.“Insya Allah, kita (Pejuang) akan menyertai pilihan raya umum termasuk di Sabah tetapi belum ada keputusan dibuat berkaitan jumlah kerusi, di mana (kawasan) hendak bertanding dan sebagainya,” katanya kepada pemberita pada Majlis Iftar Pejuang Sabah semalam.Mengulas agenda “khemah besar” dibawa oleh PH, Mukhriz berkata Pejuang ingin mendengar dan memahami terlebih dahulu maksud sebenar tawaran itu.“Apa peranan setiap parti termasuk kami yang dianggap sebagai parti kecil, hanya empat ahli Parlimen. Jadi kita mahu beri ruang kepada mereka untuk menerangkan maksud sebenar ‘khemah besar’ itu.“Kalau ingat zaman PH pasca PRU14, ‘khemah besar’ yang diwujudkan ketika itu memberi ruang kepada semua parti tidak kira berapa jumlah kerusi dimenangi penyertaan dalam jemaah menteri. Itu satu pendekatan. Jadi kita nak faham apakah pendekatan seperti itu juga hendak diamalkan atau ada pihak tertentu akan mendominasi ‘khemar besar’ tersebut,” katanya.Turut hadir dalam Majlis Iftar Pejuang Sabah semalam adalah Ketua Pejuang Sabah Nicholas Sylvester Abdullah. Mengenai Pejuang Sabah, Mukhriz berkata ia akan dilancarkan secara rasmi di negeri ini pada 22 Mei ini, selain pihaknya turut bercadang untuk memperluaskan lagi pengaruh parti itu di semua 25 kawasan Parlimen seluruh Sabah sebagai antara persiapan menghadapi pilihan raya akan datang.Mukhriz berkata Pejuang berharap dapat membuka cawangan di semua kawasan Parlimen itu dan pada masa ini mempunyai 16 cawangan yang sekali gus menjadi negeri ketiga mempunyai keahlian paling ramai selepas Kedah dan Selangor.Dalam pada itu, beliau berkata pihaknya bersikap terbuka untuk membuat perbincangan mengenai jalinan kerjasama dengan mana-mana parti bagi mendepani PRU15 bukan hanya di Sabah tetapi juga di Semenanjung Malaysia.Katanya semua pihak walaupun mempunyai perbezaan ideologi politik, namun masing-masing memiliki persamaan iaitu untuk mengubah corak politik negara sepertimana pada PRU14 lepas.


Amaran ribut petir, hujan lebat di Lembah Klang

Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang di Lembah Klang sehingga tengah hari ini.
Dalam sebuah kenyataan di Facebook, MetMalaysia berkata  ribut petir dijangka berlaku di Selangor (Klang, Gombak, Petaling, Kuala Langat, Hulu Langat dan Sepang), Kuala Lumpur dan Putrajaya sehingga pukul 2 tengah hari.
Amaran dikeluarkan ketika terdapat tanda-tanda menunjukkan ribut petir dengan intensiti hujan melebihi 20mm sejam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” katanya.


Malaysia rekod 22 juta dos vaksin diberikan setakat 3 Ogos

Sebanyak 22,152,367 dos vaksin Covid-19 telah diberikan menerusi Program Imunisasi Covid-19 Kebangsaan (PICK) setakat semalam.Menteri Kesihatan Dr Adham Baba menerusi perkongsian infografik di Twitternya memaklumkan daripada jumlah itu, seramai 14,711,532 orang menerima suntikan dos pertama manakala 7,440,835 orang menerima dos kedua.“Mengikut peratusan, 45% daripada populasi negara telah mendapat dos pertama, manakala 22.8% sudah melengkapkan suntikan vaksin Covid-19 mereka,” katanya.Sementara itu, vaksinasi harian pula mencatatkan sebanyak 483,368 dos diberikan semalam dengan 240,394 adalah pemberian dos pertama manakala 242,974 lagi adalah dos kedua.


Da’i Syed didakwa lakukan persetubuhan luar tabii, cabul penuntut kolej swasta

Pendakwah selebriti, Da’i Syed, atau nama sebenarnya Syed Shah Iqmal Syed Mohammad Shaiful mengaku tidak bersalah di dua mahkamah di Petaling Jaya hari ini, atas pertuduhan melakukan persetubuhan di luar tabii dan mencabul seorang penuntut sebuah kolej swasta, dua bulan lepas.Syed Shah Iqmal, 25, yang hadir ke mahkamah memakai kemeja-T berwarna biru cair, dilihat tenang ketika membuat pengakuan itu selepas kedua-dua pertuduhan dibacakan di hadapan Hakim Mahkamah Sesyen Faiz Dziyauddin dan Majistret Mohamad Ikhwan Mohd Nasir.Di Mahkamah Sesyen, tertuduh didakwa melakukan persetubuhan yang bertentangan dengan aturan tabii terhadap wanita berumur 22 tahun itu, di rumah sewa tertuduh di Damansara Perdana di Petaling Jaya, antara 3 pagi hingga 4 pagi, 17 Oktober lalu.Dia didakwa mengikut Seksyen 377B Kanun Keseksaan yang memperuntukkan hukuman penjara maksimum 20 tahun serta sebatan, jika sabit kesalahan.Pendakwaan dikendalikan Timbalan Pendakwa Raya P Vitiya Monisha manakala tertuduh diwakili peguam Syed Amirul Syed Edros.Terdahulu, Vitiya Monisha tidak menawarkan sebarang jaminan ke atas tertuduh atas alasan kesalahan yang dilakukannya adalah serius.“Tertuduh juga mempunyai beberapa kes lain, selain mangsa dan tertuduh mengenali antara satu sama lain serta kemungkinan tertuduh akan mengganggu mangsa,” katanya.Vitiya Monisha turut memaklumkan sekiranya mahkamah membenarkan tertuduh diikat jamin, pihaknya mencadangkan jumlah sebanyak RM100,000 berserta syarat tambahan bahawa tertuduh perlu melapor diri di balai polis berdekatan dan dilarang mengganggu mangsa.Syed Amirul pula berhujah, walaupun kes itu tidak boleh dijamin, mahkamah masih mempunyai budi bicara untuk membenarkan anak guamnya diikat jamin.“Sepanjang siasatan dijalankan tertuduh telah memberikan kerjasama yang baik, malah semasa siasatan bagi kes tangkapan pertama, tertuduh sendiri hadir tanpa bantahan,” katanya.Faiz kemudian membenarkan tertuduh dibebaskan dengan jaminan RM20,000 serta seorang penjamin dan dia perlu melapor diri di balai polis berhampiran setiap bulan sehingga kes selesai selain dilarang mengganggu mangsa.Mahkamah turut menetapkan 19 Februari tahun depan untuk sebutan semula kes bagi penyerahan dokumen.Di Mahkamah Majistret, Syed Shah Iqmal didakwa menggunakan kekerasan jenayah terhadap mangsa sama dengan maksud untuk mencabul kehormatannya, pada tarikh dan lokasi sama.Pertuduhan mengikut Seksyen 354 Kanun Keseksaan itu memperuntukkan hukuman penjara maksimum 10 tahun atau denda atau sebat atau mana-mana dua daripada hukuman itu, jika sabit kesalahan.Timbalan Pendakwa Raya Zamriah Zarifah Aris berkata status tertuduh sebagai da’i bukan alasan untuk dia diberikan jaminan manakala Syed Amirul memohon supaya mahkamah membenarkan anak guamnya diikat jamin dengan jumlah rendah atas alasan dia menanggung ibunya selepas ditinggalkan bapa sejak 2017.Mohamad Ikhwan membenarkan tertuduh diikat jamin RM5,000 dengan seorang penjamin berserta syarat tambahan bahawa tertuduh dilarang mengganggu mangsa dan saksi pendakwaan sehingga perbicaraan selesai serta menetapkan tarikh sebutan sama pada 19 Feb tahun depan.Syed Shah Iqmal juga akan dihadapkan ke Mahkamah Sesyen Shah Alam hari ini atas pertuduhan rogol.


Kes harian lepasi 2,600 jangkitan, 6 lagi terkorban

2,605 kes baru Covid-19 direkodkan hari ini menjadikan jumlah keseluruhan sebanyak 4,463,740 kes.Sebanyak 2,014 pesakit turut dilaporkan sembuh, menjadikan jumlah keseluruhan kes sembuh sebanyak 4,405,197.Ketika ini, 22,953 kes aktif direkodkan, dengan 21,612 atau 94.2% daripadanya sedang menjalani kuarantin kendiri.Dalam pada itu, 24 (0.1%) kes kini berada di pusat kuarantin sementara 1,250 (5.4%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 67 kes dan 38 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 54.6% dengan kes Covid-19 merangkumi 9%.Enam lagi korban dilaporkan termasuk tiga kes kematian sebelum tiba di hospital menjadikan kes keseluruhan kematian adalah sebanyak 35,590 orang.


Zahid ibarat menggali kuburnya sendiri

Tidak mudah untuk memecat ahli-ahli Parlimen yang dianggap ingkar terhadap arahan Presiden Umno Ahmad Zahid Hamidi.Terdapat proses yang perlu dilalui.Pertama perlu dihadapkan kepada lembaga disiplin Umno.Kedua, keputusan lembaga disiplin Umno perlu diangkat kepada Majlis Tertinggi (MT).Selama ini Zahid bebas memecat orang yang dilantik di dalam Umno.Itu memang hak dia sebagai presiden Umno dan pengerusi Barisan Nasional (BN).Sekiranya Zahid mengumumkan untuk memecat para ahli-ahli Parlimen Umno yang tidak bersamanya, saya kira ahli Parlimen Bagan Datuk itu seperti menggali kuburnya sendiri.Ini kerana Zahid sendiri membelakangi keputusan perhimpunan agung Umno untuk tidak bersama Anwar Ibrahim, PKR dan DAP.Biarpun itu bukan keputusan perhimpunan agung Umno, tapi dianggap sebagai keputusan.Itu dianggap keputusan semasa penggulungan oleh presiden dan perwakilan.Keputusan, sepatutnya daripada usul yang dibentangkan semasa persidangan.Bukti Zahid membelakangi keputusan perhimpunan agung Umno apabila audio percakapan beliau dengan Anwar tersebar.Zahid mengakuinya audio yang tersebar itu sebagai benar.Zahid sendiri membohongi Yang di-Pertuan Agong, bila mempersembahkan yang kononnya para ahli-ahli Parlimen Umno dan BN menyokong Anwar untuk menjadi perdana menteri.Keputusan mesyuarat MT Umno pada 7 Julai lain.Tapi Zahid membaca keputusan yang dibuat terlebih sahulu sebelum sidang media.Beliau mengumumkan Umno menarik sokongan daripada kerajaan Perikatan Nasional (PN), yang membawa maksud ahli-ahli Parlimen Umno dan BN perlu meninggalkan kerajaan pimpinan Muhyiddin Yassin itu.Sedangkan dalam mesyuarat tersebut, MT memutuskan memberi kebebasan kepada ahli-ahli Parlimen.Zahid tidak boleh memaksa ahli-ahli Parlimen mengikut beliau meninggalkan kerajaan PN.Itu bertentangan dengan keputusan perhimpunan agung Umno, di mana perlu menarik diri apabila Parlimen ke-14 dibubarkan.Sekiranya keputusan mahkamah yang sepatutnya hari ini tetapi sudah ditangguhkan kepada tarikh baru, Zahid diminta membela diri.Bermakna, sudah jelas Zahid akan kalah.Saya kira yang berada di pihak yang defensif adalah Zahid jika beliau mengumumkan tindakan akan diambil terhadap ahli-ahli Parlimen yang ingkar terhadap kehendaknya.Saya penuh yakin Zahid yang tumbang.* Kamarazaman Yacob merupakan penganalisis politik dan bekas aktivis mahasiswa 1970-an.* Tulisan ini merupakan pandangan penulis dan tidak semestinya mewakili pendirian MalaysiaNow.


Adun Bersatu, PAS dipanggil mengadap Sultan Perak

Ahli Dewan Undangan Negeri (Adun) Bersatu dan PAS dipanggil untuk mengadap Sultan Nazrin Shah, kata Anggota Dewan Negara Perak Mohd Annuar Zaini.Beliau berkata, ia bagi membuktikan calon menteri besar daripada Umno, Saarani Mohammad mendapat sokongan majoriti di Dewan Undangan Negeri (DUN) Perak.“Tuanku menerima maklumat dan status terkini yang dipersembahkan dan baginda perlu diyakinkan bahawa perkara yang disembahkan itu perlu dibuktikan terlebih dahulu.“Oleh kerana itu selanjutnya Tuanku menitahkan Adun Bersatu dan PAS untuk datang mengadap pada bila-bila masa hari ini,” katanya kepada pemberita di Istana Kinta, Ipoh.Katanya, istiadat angkat sumpah jawatan menteri besar Perak akan hanya dilaksanakan selepas Sultan Nazrin yakin Umno memiliki majoriti untuk menubuhkan kerajaan negeri.Bagaimanapun sehingga kini Sultan Nazrin belum memanggil wakil Pakatan Harapan (PH).Timbalan Presiden Bersatu Ahmad Faizal Azumu disingkirkan daripada jawatannya sebagai menteri besar pada 4 Disember lalu selepas satu usul undi percaya dibawa oleh Adun Umno.Undian itu menyaksikan Faizal sekadar memperoleh 10 undi menyokong berbanding 48 menolak dan seorang berkecuali atau undi rosak.


Selepas Twitter, Facebook gantung akaun Trump kini giliran YouTube pula

YouTube menggantung saluran Presiden Donald Trump sekurang-kurangnya seminggu, lapor Agensi Berita Sputnik, memetik CNN.Perkhidmatan perkongsian video dalam talian AS itu memberitahu CNN Business bahawa video di saluran Trump baru-baru ini didakwa mencetuskan keganasan.YouTube merancang mengkaji semula keputusan tersebut dalam seminggu.Terdahulu, Twitter dan Facebook menggantung akaun Trump secara kekal.


Raja-Raja Melayu adakan perbincangan khas hari ini

Raja-Raja Melayu dijadual mengadakan pertemuan di Istana Negara hari ini bagi membincangkan isu semasa negara, khususnya berkaitan dengan pelantikan perdana menteri Malaysia kesembilan.Perbincangan Khas Raja-Raja Melayu itu dijadual bermula 2.30 petang, dipengerusikan oleh Yang di-Pertuan Agong Sultan Abdullah Sultan Ahmad Shah.Tumpuan dijangka terarah kepada perbincangan bagi melantik seorang ahli Parlimen yang mendapat sokongan majoriti untuk dilantik sebagai perdana menteri selaras dengan Perkara 43(2)(a), Perlembagaan Persekutuan.Ia berikutan keputusan Muhyiddin Yassin meletak jawatan sebagai perdana menteri pada 16 Ogos lepas.Semalam, sesi mengadap Sultan Abdullah berlangsung secara berperingkat membabitkan 114 Ahli Parlimen daripada Barisan Nasional (BN), Perikatan Nasional (PN), Gabungan Parti Sarawak (GPS) serta ahli Parlimen bebas.Ahli Parlimen daripada Pakatan Harapan (PH) dan sekutunya setakat semalam tidak menerima panggilan menghadap Seri Paduka.Pada sesi menghadap itu, Yang di-Pertuan Agong mendengar sendiri Ahli Parlimen yang secara bergilir-gilir menyembah maklum secara lisan sokongan kepada calon perdana menteri, dan mengesahkan akuan bersumpah (SD) menamakan seorang calon perdana menteri yang dihantar ke Istana Negara Rabu lepas.Berdasarkan kenyataan parti-parti utama dan ahli Parlimen sehingga semalam, nama Ismail Sabri Yaakob merupakan calon perdana menteri bagi menggantikan Muhyiddin, manakala PH kekal mencalonkan Anwar Ibrahim.Sultan Abdullah sebelum ini menitahkan perdana menteri yang dilantik perlu mengemukakan segera usul undi percaya di Dewan Rakyat bagi menentukan keabsahan jawatan beliau.Beliau juga mengingatkan ketua dan wakil parti-parti politik yang menang seharusnya menghulurkan tangan untuk bekerjasama dengan pihak yang tidak berjaya dan bersedia untuk bekerja dalam satu pasukan demi mengharmonikan suasana.


Jenazah Khalid Ibrahim selamat dikebumikan

Jenazah bekas menteri besar Selangor Abdul Khalid Ibrahim selamat disemadikan di Makam Diraja Shah Alam kira-kira 2.30 petang tadi.
Sultan Selangor Sultan Sharafuddin Idris Shah berkenan berangkat ke makam berkenaan bagi memberi penghormatan terakhir.
Jenazah sebelum itu disolatkan di Masjid Sultan Salahuddin Abdul Aziz Shah selepas solat zohor dengan dipimpin oleh imam besar masjid tersebut Muhammad Farhan Wijaya dan disertai ratusan jemaah termasuk ahli keluarga dan sahabat handai.
Turut hadir Menteri Kanan Perdagangan Antarabangsa dan Industri Mohamed Azmin Ali, Menteri Besar Selangor Amirudin Shari serta beberapa ahli Dewan Undangan Negeri dan ahli Parlimen Selangor.
Terdahulu, jenazah menteri besar ke-14 Selangor itu tiba di Masjid Saidina Umar Al Khattab, Bukit Damansara, kira-kira 6 pagi tadi untuk dimandi, dikafan dan disembahyangkan.
Khalid meninggal dunia pada 11.08 malam tadi di Hospital Cardiac Vascular Sentral, Kuala Lumpur.
Hantaran di laman Facebooknya memaklumkan Khalid, 76, telah dimasukkan ke hospital sejak 23 April lepas akibat jangkitan kuman pada injap jantung.


Memahami Islam Mamak

Terdapat satu tanggapan bahawa Islam mula-mula tiba ke benua India menerusi jalan utara.Justeru tradisinya Islam India adalah Parsi-Urdu-Hindi.Maka naratif baru yang dibangunkan oleh kumpulan kanan Hindu di India ialah Islam tiba dari luar menakluk mereka.Inilah satu hipotesis yang demikian bersungguh-sungguh disanggah oleh pembikin filem dokumentari Kombai S Anwar dalam dokumentarinya bertajuk Yaadhum.Dokumentari selama 56 minit ini berusaha menelusuri jatidiri Muslim di Selatan India bagi satu tujuan; membuktikan Muslim di India sudah berada di benua itu jauh lebih lama dari yang disangkakan.Bahawa Muslim di India hadir sebagai pedagang dan saling membina negara.Bahkan mereka sama sekali bukan seperti tersangka; kononnya penakluk.Kerja Anwar tidaklah mudah kerana sarjana orientalis meletak tapak dan dasar dalam sejarah bahawa Islam di India itu menjajah, dan banyak masjid terdiri di atas rangka kuil Hindu yang dirobohkan.Anwar dengan dokumentarinya ini memberi satu penyataan; betapa ini bahkan salah, kerana Islam di Selatan India tidak pun seperti itu.Maka Anwar memulai dengan satu pertanyaan, jadi aku Muslim di India, namun siapakah aku?Anwar yakin dengan satu pepatah pendek dalam Tamil arkaik, “Yaadhum Oore Yaavarum Kelir” bermaksud “dunia ini aku punya, kita semua saudara”.Untuk menjayakan kerja penyiasatan ini, Anwar menjelajah seluruh India Selatan dan menghidangkan kepada kita kefahaman tentang Islam Mamak.Kita disuguhkan dengan pencarian menerusi sastera, tradisi sufi, acara Hindu yang sudah bercampur baur dengan Islam, teater jalanan, tarian, muzik, arkiteksur, makanan, pestaan dan pelbagai keraian.Bermula dengan lada dan buah pelaga, raja serta permaisuri rempah; Anwar menghujahkan Islam datang menerusi Hadhramaut ke Selatan India kerana keterpesonaan terhadap emas hitam ini.Maka dokumentari ini merujuk prasasti kerajaan purba Cola, menjejaki Nagore Sufi, menekuni bukti arkeologi yang menghantar kita kepada satu kenyataan bahawa Islam di India melepasi transformasi sosial di mana aneka ragam dan pengalaman (interfaces) antara saudagar ini membentuk idea, teknologi, gagasan baru dan kefahaman terhadap budaya.Menerusi sastera klasik dan tulisan lama yang rencam (semacam jawi di mana bahasa Tamil diungkap dengan huruf Arab), audien diheret ke pelbagai majlis agama dan seni.Juga dibawa menjelajah ke segenap India Selatan.Maka kita memahami beza Malabar dan Tamil, Pulikat dan Kalikat, atau Mapilla dan Telegu.Ke kota Kayal sehingga Melaka zaman dahulu.Kerencaman Islam yang bergaulan dengan Hindu, demikian tebal dan tepu dalam masyarakat sehingga malah ada lelaki Hindu kadang memilih untuk berkhatan.Apa yang cuba dipersembahkan oleh Anwar adalah Islam yang datangnya dari tanah Arab menerima bentuk berbeza iaitu melalui proses akulturasi, adaptasi dan akomodasi.Islam Mamak bukan Islam Arab.Masalah Arabisasi menjolok sesetengah Hindu ekstrem yang menyebabkan berlakunya pertembungan.Padahal Islam Mamak tidak serencam atau sejahat Wahabi Najdan.Islam Mamak hidup damai dengan Hindu.Sepertinya ada penjaja halwa Maskat yang diundang masuk ke rumah seorang Tamil, dijamu makan, membentang tikar terlelap beberapa jam dan bingkas menjaja lagi.Tesis Anwar menerusi dokumentarinya ini bukan sahaja merupakan satu kombat budaya kepada naratif binaan Modi dan kumpulan kanan Hindu, tetapi juga yang lebih penting, membawa kita memahami kepada kaum Mamak, yang mencipta sejarah dan budaya tersendiri di alam Melayu.Kerja Anwar dengan dokumentarinya ini menjadi lebih penting kerana Tamil Nadu pernah resah oleh peristiwa pengeboman Coimbatore pada tahun 1998.Argumen paling sukar untuk dijawab – soalan itu dilemparkan oleh Anwar sendiri – ialah bagaimana masjid-masjid di India disalah ertikan sebagai asalnya kuil?Benarkah masjid dibina di atas runtuhan kuil?Anwar menemukan untuk kita Masjid Kilakarai Jumma atau Kilakkarai jumma palli salah sebuah masjid Dravidian yang dibina Seethakathi Maraikayar di Kilakarai lewat kurun ke-17.Di sinilah Anwar berhujah menutup kelompongan bahawa kononnya banyak kuil dirobohkan untuk dibina sebagai masjid.Menurut Anwar, formula akulturasi, adaptasi dan akomodasi itulah yang mengelirukan sesetengah Hindu hari ini.Atau dimanipulasi segelintir Hindu untuk agenda sendiri.Anwar menghujah apabila Islam tiba ke satu-satu wilayah baru, ia berbaur dengan budaya sedia ada.Penganut Islam asal di India ingin menyimpan budaya sebelum Islam mereka, maka elemen rekabentuk Dravidian dikekalkan tatkala masjid didirikan.Akibatnya, masjid akan ternampak-nampak ibarat kuil akan tetapi tidak.Justeru jikalau masjid-masjid di China kelihatan sepertinya pagoda, maka tidaklah mustahil masjid seperti Miskal Palli (yang diasaskan ketika kurun ke-14 di Kozhikode masih mengekalkan tradisi binaan purba Kerala.Pertanyaan begini, dan jawapan yang dicungkil Anwar untuk persembahan kita ini sangat penting dan demikian bermakna.Maka tidaklah hairan dokumentari Yaadhum ini meraih pingat gangsa di Pesta Filem dan Video ke 48 Houston International Film and Video.Yaadhum selama 56 minit ini akan ditayangkan secara atas talian (platform Zoom) diikuti dengan perbincangan ilmiah pada 27 Julai 2021 bermula pukul 8.30 malam.Alamat pautan zoom tersebut ialah https://peacemeal.my.Menonton Yaadhum membolehkan kita mengerti mengapa misalnya Hindu dan Islam berbaur dalam dapur restoran mamak kita di kota, yang mana capati diuli seorang Muslim manakala kari dijerang seorang Hindu.Usaha Anwar adalah untuk memadam prasangka.Manfaat kita di Malaysia adalah untuk merayakan keberagaman Islam sedia ada.Persamaan Islam Mamak dan Islam Nusantara itu amat menjolok sekali, kita juga diserap dan berbahagi rasa dan lingkungan dengan agama terdahulu kita sebelum Islam, iaitu Hindu.Selamat Menonton.


Anak lelaki Najib setuju selesaikan cukai RM13.16 juta

Anak kepada bekas Perdana Menteri Najib Razak, Mohamad Nizar bersetuju untuk menyelesaikan cukai taksiran tambahan kepada Lembaga Hasil Dalam Negeri (LHDN), yang menuntutnya membayar cukai berjumlah RM13.16 juta bagi tahun taksiran mulai 2011 hingga 2017.Peguam Wee Yeong Kang yang mewakili Nizar, 43, berkata ini berikutan anak guamnya telah mencapai persetujuan untuk menyelesaikan kes itu dengan LHDN.“Sepatutnya perintah persetujuan direkodkan di hadapan Pesuruhjaya Khas Cukai Pendapatan pada 27 Mei lepas, namun dijadualkan semula ke 4 Ogos ini berikutan Perintah Kawalan Pergerakan,” katanya ketika dihubungi Bernama selepas pengurusan kes berhubung rayuan Nizar di hadapan timbalan pendaftar Mahkamah Rayuan Mariam Hasanah Othman secara dalam talian, hari ini.Prosiding itu turut disertai peguam hasil Muhammad Nabil Abdul Halim bertindak bagi pihak LHDN.Berhubung rayuan Nizar, peguam itu berkata mahkamah menetapkan 3 Jun ini untuk pengurusan kes bagi mengetahui sama ada permohonan anak guamnya untuk melapangkan tarikh pendengaran rayuan yang dijadualkan pada 16 Jun dibenarkan oleh mahkamah sementara menunggu perintah persetujuan direkodkan.Pada 11 Ogos tahun lepas, Nizar memfailkan rayuan terhadap keputusan Mahkamah Tinggi Shah Alam pada 7 Ogos tahun sama yang membenarkan permohonan LHDN untuk mendapatkan penghakiman terus terhadapnyaPenghakiman terus ialah apabila mahkamah memutuskan kes tertentu melalui hujahan tanpa mendengar keterangan saksi dalam perbicaraan.Pesuruhjaya Kehakiman Julie Lack Abdullah dalam penghakimannya memutuskan perkara yang dibangkitkan Nizar tidak mempunyai merit dan tidak berasas selain berpendapat pembayar cukai perlu membayar cukainya dahulu tanpa menghiraukan rasa tidak puas hati dengan jumlah tersebut atau atas apa alasan sekali pun.Pada 24 Julai 2019, LHDN, melalui kerajaan Malaysia telah memfailkan writ saman terhadap Mohamad Nizar, menuntutnya membayar cukai berjumlah RM13,159,821.94 bagi tahun taksiran mulai 2011 hingga 2017.Selain Nizar, Najib dan seorang lagi anak lelakinya Mohd Nazifuddin juga perlu membayar cukai pendapatan kepada LHDN seperti yang diperintahkan Mahkamah Tinggi Kuala Lumpur. Najib perlu membayar RM1.69 bilion manakala Mohd Nazifuddin RM37.6 juta.Bagaimanapun, kedua-dua mereka dilaporkan belum melunaskan bayaran itu menyebabkan LHDN menfailkan notis kebankrapan terhadap mereka dan kes itu masih di peringkat pengurusan kes di Mahkamah Tinggi.


PM gesa Malaysia-Jepun teroka kerjasama baru melalui dasar Pandang ke Timur

Perdana Menteri Ismail Sabri Yaakob menggesa supaya bidang kerjasama baru berkaitan inisiatif alam sekitar, sosial dan tadbir urus (ESG) terus diterokai oleh Malaysia dan Jepun melalui projek serta program yang dilaksanakan di bawah dasar Pandang ke Timur (DPT).
Katanya ini termasuklah mempelbagaikan kerjasama dalam bidang krisis bencana, masyarakat menua, ekonomi digital, sains, teknologi dan inovasi serta pertumbuhan hijau.
Beliau berkata pada masa sama, pelaksanaan DPT juga menitikberatkan limpahan faedah yang seimbang kepada kedua-dua negara termasuk melalui keupayaan Malaysia meningkat kerjasama dalam pembangunan industri halal dengan Jepun.
“Malaysia sebagai pelopor dalam industri halal global pastinya dapat membantu Jepun yang mempunyai minat yang tinggi membangunkan industri halalnya,” katanya dalam ucapan pada Majlis Pembukaan Seminar Perniagaan Ulang Tahun Ke-40 DPT hari ini.
Teks ucapan perdana menteri pada majlis itu dibacakan oleh Menteri Perdagangan Antarabangsa dan Industri Mohamed Azmin Ali.
Perdana menteri berkata berdasarkan jalinan perdagangan yang mendalam antara Malaysia dan Jepun, beliau turut mencadangkan agar kedua-dua negara dapat meneroka kerjasama bagi menangani isu berkaitan rantaian bekalan melalui platform DPT.
Sementara itu, Ismail berkata pencapaian kerjasama yang melangkaui lebih empat dekad antara Malaysia dan Jepun kini lebih tertumpu kepada bidang baharu selaras dengan revolusi teknologi yang telah memberi perubahan kepada landskap perindustrian dan ekonomi global.
“Kerjasama dalam bidang-bidang seperti kecerdasan buatan (AI), robotik, sistem autonomi dan Internet pelbagai benda (IoT) yang menyaksikan Jepun mempunyai kepakaran yang tinggi, perlu dipertingkatkan,” katanya menambah ini sekali gus dapat menjamin kemampanan DPT untuk tahun-tahun mendatang.
Beliau justeru berharap kerajaan Jepun turut akan memberi sokongan padu yang berterusan bagi menggalakkan lebih banyak kerjasama dalam bidang berkenaan melalui pelaksanaan projek usaha sama di bawah DPT.
Sementara itu, Ismail merakamkan penghargaan kepada kerajaan Jepun serta komuniti perniagaan Malaysia-Jepun yang menyumbang kepada pemulihan ekonomi terutama pada suku pertama tahun ini.
“Tahun ini amat istimewa hubungan dua hala Malaysia dan Jepun kerana merupakan Ulang Tahun ke-65 dalam hubungan diplomatik dan Ulang Tahun ke-40 DPT. Kerajaan Malaysia memperkenalkan DPT pada 1982 sebagai suatu peralihan daripada pemodenan yang berpaksikan Barat, kepada meneladani nilai-nilai Timur khususnya negara Jepun,” katanya.
Perdana menteri berkata malah amalan nilai-nilai terbaik di Jepun menjadi sumber aspirasi kepada Malaysia yang juga dalam proses pembangunan sosioekonominya.
“DPT telah banyak memberikan sumbangan kepada pembangunan modal insan, perkongsian kepakaran dan pemindahan teknologi terutamanya dalam sektor perkilangan dan perindustrian di Malaysia,” katanya.
Beliau turut berbangga bahawa hubungan ekonomi Malaysia-Jepun dimanifestasikan melalui peningkatan dalam jumlah perdagangan dua hala yang memberangsangkan sejak DPT diperkenalkan.
“Jepun kini merupakan rakan dagang keempat terbesar dan menjadi antara sumber pelaburan asing utama bagi Malaysia,” katanya.


Adun Maharani positif Covid-19

Ahli Dewan Undangan Negeri (Adun) Maharani, Nor Hayati Bachok yang pulang selepas berkempen pada Pilihan Raya Negeri (PRN) Sabah baru-baru ini disahkan positif Covid-19.Dalam satu kenyataan media yang dimuat naik oleh Pusat Khidmat Wakil Rakyat (PKWR) Adun Maharani ke akaun Facebook milik Nor Hayati berkata, beliau disahkan positif pada 5 Oktober selepas menjalani ujian saringan kali kedua sehari sebelum itu.Pihak kami menegaskan bahawa sejak hari pertama kembali (26 September) dari Sabah sehingga 5 Oktober, Nor Hayati telah mengamalkan kuarantin kendiri di rumah serta tidak hadir ke mana-mana program di luar,” kata kenyataan itu.PKWR Adun Maharani juga mengambil maklum penularan mesej mengenai status kesihatan Adun Maharani yang turut mendedahkan maklumat peribadi beliau dan keluarga.“Pihak kami sudah mengenal pasti individu yang mula menyebarkan mesej berkenaan dan membuat laporan polis serta bakal kami susuli dengan tindakan undang-undang.Kami menggesa masyarakat menghentikan penyebaran maklumat peribadi beliau dan keluarga yang bercanggah dengan undang-undang dan boleh dikenakan tindakan,” kata kenyataan berkenaan.Semua kontak rapat kepada Adun tersebut telah dikenal pasti oleh pihak Pejabat Kesihatan Daerah Muar, telah menjalani ujian saringan dan sedang menanti keputusan dalam masa terdekat.Sejak pagi tadi, laporan penuh keputusan saringan Nor Hayati tular di media sosial sekali gus mencetuskan kekecohan.Semalam Adun Kampung Tunku Lim Yi Wei dan Kota Damansara Shatiri Mansor turut disahkan positif Covid-19 dan kini sedang menerima rawatan.


Kes Covid-19 melepasi angka 4,000, tertinggi setakat ini

Sebanyak 4,029 kes baru Covid-19 dikesan hari ini termasuk lapan jangkitan import, menjadikan angka keseluruhan penularan dalam negara berjumlah 155,095, kata Ketua Pengarah Kesihatan Dr Noor Hisham Abdullah.Katanya, sebanyak 2,148 pesakit pulih dan dibenarkan pulang, menjadikan jumlah keseluruhan angka sembuh 117,375 kes.“Selangor melaporkan kes harian tertinggi iaitu sebanyak 1,466 kes atau 36.4% diikuti Johor 719 (17.8%) dan Sabah 449 kes (11.1%),” katanya dalam satu kenyataan.Katanya, kes aktif dengan kebolehjangkitan pula berjumlah 37,126.“Daripada jumlah itu 205 pesakit di tempatkan di Unit Rawatan Rapi termasuk 79 memerlukan bantuan alat pernafasan,” katanya.Noor Hisham memaklumkan terdapat lapan lagi kematian, menjadikan jumlah mangsa yang maut meningkat kepada 594 orang.“Empat kes kematian dilaporkan di Sabah dan masing-masing satu di Selangor, Perak, Kuala Lumpur dan Pahang,” katanya.Tambahnya terdapat enam lagi kluster baru dikesan.“Tiga kluster dilaporkan Johor melibatkan Kluster Senai Cyber (114 kes), Kluster Tembok Nanas (41 kes), Kluster Jalan Sembrong (18 kes),” katanya.Baki tiga lagi kluster membabitkan Kluster Jalan Permata di Negeri Sembilan (61 kes), Kluster Taman Juta di Perak (14 kes) dan Kluster Kampung Lebu di Pahang (21 kes).


Kes harian kekal lepasi 2,600 jangkitan, 4 lagi terkorban

2,618 kes baru Covid-19 direkodkan semalam menjadikan jumlah keseluruhan sebanyak 4,880,005 kes.
Sebanyak 1,841 pesakit turut dilaporkan sembuh, menjadikan jumlah keseluruhan kes sembuh sebanyak 4,816,262.
Ketika ini, 27,299 kes aktif direkodkan di mana 26,186 atau 95.9% daripadanya menjalani kuarantin kendiri.
Tiada pesakit di pusat kuarantin sementara dan 1,066 (3.9%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 47 kes dan 18 daripadanya memerlukan bantuan alat pernafasan.
Empat lagi kematian dilaporkan termasuk dua kes kematian sebelum tiba di hospital menjadikan keseluruhan korban akibat wabak itu sebanyak 36,444 orang.


Indonesia kurangkan eksport minyak sawit untuk bekalan tempatan

Indonesia, pengeluar minyak sawit terbesar dunia akan mengurangkan eksport komoditi itu dan mengetatkan dasar yang menetapkan syarikat menyimpan lebih banyak bekalan dalam negara.
Kerajaan mengurangkan jumlah yang boleh dieksport oleh pengeluar kepada enam kali ganda keperluan jualan domestik berbanding lapan kali ganda pada masa ini, lapor Agensi Berita Vietnam (VNA) memetik kenyataan Budi Santoso, ketua pengarah perdagangan luar di Kementerian Perdagangan Indonesia.
Perubahan itu berkuat kuasa mulai 1 Januari, katanya.
VNA juga melaporkan Firman Hidayat, seorang pegawai di Kementerian Penyelarasan Hal Ehwal Maritim dan Pelaburan, berkata kerajaan Indonesia mahu memastikan bekalan domestik mencukupi semasa cuti Ramadan dan Aidilfitri pada April memandangkan pengeluaran akan merosot mengikut musim pada suku pertama.
Pengurangan eksport minyak sawit di Indonesia sebaliknya telah menjejaskan harga di Malaysia, pengeksport kedua terbesar dunia bagi komoditi itu.
Langkah itu mungkin mendorong Malaysia untuk menaikkan harga dan eksport.


PM minta MOT rangka tambang berpatutan bagi perkhidmatan ECRL

Perdana Menteri Ismail Sabri Yaakob berkata Kementerian Pengangkutan (MOT) diminta berbincang dengan pihak berkepentingan bagi merangka kadar tambang yang amat berpatutan untuk perkhidmatan Projek Laluan Rel Pantai Timur (ECRL) yang dijangka mula beroperasi pada Januari 2027.Beliau berkata kadar itu hendaklah seperti tambang perkhidmatan tren elektrik (ETS) Keretapi Tanah Melayu Berhad yang disifatkannya sebagai “mesra rakyat” dan bukan seperti dakwaan yang telah mula disebarkan di media sosial kononnya tambang ECRL kelak adalah terlalu mahal. Selain itu, Ismail Sabri berkata Malaysia Rail Link Sdn Bhd (MRL) juga difahamkan bakal menjana pendapatan sampingan yang dapat menampung kos pengoperasian dan bayaran balik pinjaman pembinaan projek ECRL daripada China EXIM Bank.“Sehubungan itu, sebuah syarikat usaha sama dengan nisbah kepentingan 50:50 antara MRL dan China Communications Construction Company Ltd (CCCC) sedang dirancang penubuhannya bagi menjayakan pengendalian operasi perkhidmatan ECRL termasuk menanggung kos dan risiko operasi secara bersama.Syarikat usaha sama ini bakal menyediakan bantuan teknikal dan memperhebatkan pemindahan teknologi kereta api serta bersama-sama mengendali dan menyelenggarakan ECRL untuk jangka masa panjang,” katanya dalam ucapan perasmian permulaan pembinaan Terowong Genting ECRL Pahang di tapak pembinaannya hari ini.


3 penganggur didakwa membunuh

Tiga rakan didakwa di Mahkamah Majistret Ipoh hari ini atas tuduhan membunuh seorang lelaki di dalam hutan di Tanjung Rambutan di sini bulan lepas.N. Avinesh Sarma, 22, S. Lingeshwarran, 24, dan P. Siva Raman, 33, yang semuanya penganggur mengangguk tanda faham selepas pertuduhan dibacakan di hadapan Majistret Noor Azreen Liana Mohd Darus.Bagaimanapun, tiada pengakuan direkodkan daripada ketiga-tiga tertuduh kerana kes bunuh di bawah bidang kuasa Mahkamah Tinggi.Mengikut pertuduhan, mereka didakwa membunuh K. Arun, 35, menggunakan parang bersama dua lagi individu yang masih bebas di dalam hutan berhampiran Kuil Sri Maha Muthu Mariamman Ladang Tanjung Rambutan di sini antara 7.40 malam sehingga 8.45 malam pada 31 Disember lepas.Mereka dituduh mengikut Seksyen 302 Kanun Keseksaan dan dibaca bersama Seksyen 34 Kanun Keseksaan yang membawa hukuman mati jika sabit kesalahan.Pendakwaan dikendalikan Timbalan Pendakwa Raya Fatimah Hannah Abd Wahab manakala ketiga-tiga terduduh diwakili peguam Syahrul Nizam Mohd Rabi dan C. Kaladevi.Mahkamah menetapkan 18 Mac untuk sebutan semua kes bagi menunggu laporan kimia dan bedah siasat.


‘Merry Christmas’, kedai kek dan Islam ala Malaysia

Bagi sesetengah umat Islam, membaca kenyataan yang dikeluarkan Jabatan Kemajuan Islam Malaysia (Jakim) berhubung larangan terhadap produk yang mempunyai logo halal tidak ubah seperti melihat serangan pengganas di Barat.Mereka berharap dan berdoa, “Tolonglah, harap-harap penyerangannya bukan orang Islam lagi.”Tetapi doa seperti ini tidak selalu dimakbulkan, dan hasilnya ialah satu pusingan lagi kegilaan media antarabangsa tentang “militan Islam”, “kata-kata hikmah” daripada Muslim yang suka mengkritik dan ayat-ayat yang biasa didengar seperti “Islam adalah kedamaian” daripada golongan apologis.Sebagai seorang wartawan beragama Islam, saya langsung tidak merasa bangga apabila mendedahkan syarat tidak masuk akal dikenakan Jakim, melarang pengunaan ucapan “Merry Christmas” di kedai dan pada produk memiliki jaminan halal.Mungkin terdapat pelbagai sebab di sebalik keraguan ini: Ia mungkin disebabkan seorang pegawai yang tidak berfikir atau salah faham daripada pemilik kedai.Lebih-lebih lagi apabila membuat laporan mendedahkan kejahilan mengenai Islam dan faham pelbagai budaya pada malam menjelang perayaan utama yang mungkin bukanlah masa sesuai.Tetapi kami tidak diberikan banyak pilihan, dan apa yang berlaku hanya mengiakan ketakutan kami.Walaupun menafikan larangan ucapan Krismas pada kek, Jakim sebenarnya mengesahkan ucapan sama tidak dibenarkan pada produk dan premis yang memiliki logo halal.Dengan melakukan itu, jabatan kerajaan dengan dana besar yang memiliki kuasa tunggal untuk menentukan apa yang halal menunjukkan kejahilan mengenai isu ini dan tentang Islam itu sendiri.Janganlah kita membuang masa menjelaskan kepada mereka mengapa masyarakat yang berfikir memberi reaksi sedemikan rupa.Selama beberapa dekad, konsep pendidikan Islam kita selama ini tidak menekankan falsafah dan pemikiran kritikal.Kandungan sukatan mata pelajaran Islam kita sama sahaja, sama ada di dalam kelas agama sekolah rendah atau kelas agama untuk golongan dewasa yang ingin kembali ke jalan benar selepas bertahun-tahun leka berhibur.Kita terlalu obses dengan sebutan perkataan Arab secara tepat dan cara betul berwuduk.Adakah kontroversi kek memperlihatkan kualiti ilmuan Islam di Malaysia? Sekarang tahun 2020, dan kita masih terperangkap dengan cemuhan mengenai ucapan Krismas.Di beberapa negara Islam terbesar di dunia seperti Indonesia, Iran dan Mesir, para pemimpinnya langsung tidak kisah memberi perutusan sambutan Krismas.Malah mereka langsung tidak ragu-ragu untuk menghadiri acara anjuran gereja dan memuji Jesus Christ.Semalam, presiden Iran, negara yang sering digambarkan sebagai kota raya radikal Islam, bertindak berani dengan memberikan penghormatan kepada Jesus Christ “sebagai perutusan kebaikan, altruisme, kebebasan dan penyelamat”.Sementara itu, Yang di Pertuan Agong Sultan Abdullah Sultan Ahmad Shah dan Perdana Menteri Muhyiddin Yassin, tidak mempercayai teori separuh masak mengenai “Merry Christmas”, dan mereka sendiri menggunakan ekspresi yang tepat dalam ucapan semalam.Jesus seperti kebanyakan figura lain, sama-sama dimiliki orang Islam dan Kristian. Namanya juga merupakan salah satu yang kerap disebut dalam al-Quran, manakala ibunya Mary mempunyai satu surah khas untuknya.Walaupun berbeza konsep dalam Islam dan Kristian, beliau masih merupakan satu simbol yang dipuja oleh penganut kedua-dua agama ini.Kontroversi kedai kek hanya sebahagian kecil daripada apa yang merunsingkan dalam perbahasan umat Islam Malaysia.Semua ini berlaku meskipun lebih daripada RM1 bilion diperuntukkan untuk pembangunan dan mempromosi Islam, disalurkan kepada Jakim.Masalah ini bukan berpunca daripada kerajaan Perikatan Nasional atau Pakatan Harapan (PH), bukan juga Barisan Nasional.Ia adalah hasil bertahun-tahun jenis fahaman Islam yang dipupuk di mana orang ramai memandang kepada mereka yang bertutur dengan lancar dan memetik ayat-ayat al-Quran sebagai rujukan.Dan di sebalik semua kritikan mereka terhadap peruntukan belanjawan Jakim, tidak ada seorangpun pemimpin PH berusaha untuk menyelesaikannya dengan membuat cadangan mengurangkan peruntukan menerusi satu reformasi pentadbiran Islam di peringkat persekutuan ketika 22 bulan memerintah.Sebaliknya, di bawah PH, jakim menerima tambahan sebanyak dua kali belanjawan daripada RM1.1 bilion kepada RM1.2 bilion pada 2019 dan kemudiannya menjadi RM1.3 bilion pada 2020.Kita juga melihat tiada sebarang reformasi dalam pentadbiran Islam di bawah kerajaan persekutuan semasa zaman Mujahid Yusof Rawa, bekas menteri agama yang pernah menerima pujian kerana dilihat liberal.Ini menunjukkan politik akan menjadi keutamaan tidak kira siapa yang berkuasa dalam isu Islam.Apa yang membezakannya sama ada seseorang itu hipokrit bermulut manis untuk menarik perhatian ramai, atau orang jujur yang tidak kisah dicemuh kerana kebodohannya.Dalam pada itu, masih belum dapat dilihat sama ada peraturan Jakim menyebabkan kedai-kedai kek yang menjana pendapatan ketika musim-musim masyarakat perayaan berbilang kaum di Malaysia akan berfikir dua kali bagi mendapatkan sijil halal.Abdar Rahman Koya adalah pengarang MalaysiaNow


Pilihan raya waktu banjir tak patut berlaku, kata pakar meteorologi

Dunia kini membicarakan bencana besar yang melanda banyak negara dengan sebahagiannya seperti China dan rantau Eropah mengalami kemarau teruk, sementara Pakistan pula mengalami banjir besar yang berlaku sejak Jun lepas dan hingga kini mengorbankan lebih 1,000 nyawa.
Perubahan iklim global dikatakan penyebab utama bencana itu dan Malaysia juga tidak terkecuali daripada tempiasnya apabila sejak tahun-tahun kebelakangan ini begitu kerap dilanda bah besar luar jangka termasuk di negeri-negeri yang tidak pernah mengalami kejadian tersebut.
Justeru, ketibaan musim tengkujuh kali ini mencetuskan rasa bimbang dalam kalangan rakyat, bukan sahaja di pantai timur tetapi juga negeri-negeri lain di pantai barat, sementelah Jabatan Meterologi Malaysia (MetMalaysia) meramalkan monsun timur laut akan membawa hujan lebat berterusan bermula pertengahan November ini dan berpotensi menyebabkan banjir teruk.
Bagaimanapun ramalan cuaca buruk dan risiko banjir besar itu tidak menghentikan desas-desus bahawa Pilihan Raya Umum ke-15 (PRU15) akan diadakan pada musim tengkujuh nanti, dan mereka yang menghujahkan kewajarannya menjadikan PRU10 yang berlangsung pada November 1999 sebagai contoh.
Ditanya mengenainya, pakar meteorologi Azizan Abu Samah memberitahu Bernama situasi banjir semasa era tersebut tidak boleh disamakan dengan kejadian banjir pada zaman sekarang yang dipengaruhi oleh perubahan sistem iklim Lautan Hindi yang dikenali sebagai dipole atau IOD.
Ringkasnya, IOD adalah perubahan suhu permukaan air di  bahagian barat dan timur Lautan Hindi yang seterusnya mempengaruhi cuaca bermusim.
Mengulas lanjut, beliau berkata banjir besar yang dialami Malaysia selalunya dikaitkan dengan fenomena La Nina sepertimana yang berlaku pada 1971, 2014 dan 2021, namun untuk tahun ini, Pusat Pakar Meteorologi Asean (ASMC) meramalkan pada November ini, interaksi La Nina dan negatif IOD akan membawa hujan berlebihan.
Justeru, kemungkinan berlaku banjir besar adalah tinggi di negeri-negeri seperti Kelantan, Terengganu, Pahang dan Johor sementara Sabah dan Sarawak pula dijangka berisiko mengalami situasi serupa pada Januari dan Februari tahun depan.
“Pada November 1999 (PRU10), Malaysia  juga dipengaruhi  La Nina, tetapi  ketika itu indeks IOD adalah neutral, jadi berlainan sedikit berbanding 2021 dan 2022 yang mana rangsangan untuk menerima hujan berlebihan adalah kuat disebabkan situasi La Nina dan IOD negatif berlaku serentak.
“Kerana itu ASMC, Biro Meteorologi Australia dan juga MetMalaysia meramalkan lebihan hujan berbanding biasa pada November dan Disember ini yang mungkin menyebabkan banjir di negeri-negeri berisiko. Dari segi iklim, saya rasa Februari lebih sesuai untuk diadakan PRU15,” ujarnya.
Sementara itu, pakar geologi kejuruteraan dan mekanik tanah Dr Nor Shahidah Mohd Nazer berpandangan ketika ini masyarakat, khususnya mereka yang kerap menjadi mangsa banjir, lebih menitikberatkan pengurusan banjir dan kesan ke atas mereka berbanding hal-hal lain termasuk pilihan raya.
Malah tegasnya, negara juga masih belum bersedia sepenuhnya untuk mendepani bencana alam sekalipun pelbagai usaha telah diambil oleh pihak berkuasa dan mereka yang berkepentingan.
“Pilihan raya umum semasa banjir tidak sepatutnya berlaku dan perlu dielakkan kerana  banjir merupakan satu bencana alam yang boleh menyebabkan kesusahan kepada rakyat yang terkesan.
“Rakyat ketika itu tidak gembira kerana bukan sekadar rumah mereka dinaiki air tetapi juga perlu menanggung kerosakan harta benda. Malah, ada  yang melibatkan kehilangan nyawa ahli keluarga,” katanya kepada Bernama.
Nor Shahidah yang juga pensyarah kanan di Jabatan Sains Bumi dan Alam Sekitar, Universiti Kebangsaan Malaysia, berkata banyak projek mitigasi banjir, khususnya di kawasan padat seperti Kuala Lumpur dan Shah Alam, masih lagi dalam pembinaan secara berfasa dan ada yang masih belum bermula.
Beliau mengambil contoh penyelesaian jangka panjang bagi mengatasi banjir kilat di ibu negara yang dicadangkan oleh Dewan Bandaraya Kuala Lumpur (DBKL),  iaitu membina terowong penyimpanan air bawah tanah berkapasiti tinggi dengan pembinaan dijangka mengambil masa memandangkan skala projek yang besar.
"Jika kita telah ada satu pelan tuntas, misalnya seperti cadangan pembinaan terowong oleh DBKL, ataupun  empangan sabo yang mencukupi untuk menahan aliran puing (kepala air) dari kawasan perbukitan atau pergunungan yang memungkinkan negara  bersedia menghadapi ancaman banjir yang berlaku setiap tahun, maka kita boleh menimbang keperluan menjalankan pilihan raya ketika musim berpotensi banjir.
"Tetapi hingga kini, kita belum lagi  sampai di tahap tersebut dan kerana itu, sekali lagi  saya tegaskan, sebaiknya pilihan raya  musim banjir dielakkan. Ini kerana keutamaan rakyat wajib didahulukan,” katanya.
Untuk rekod, statistik banjir bagi tempoh 10 tahun lepas menunjukkan pertambahan kawasan terjejas dan peningkatan jumlah mangsa yang berlindung di pusat pemindahan sementara (PPS) saban tahun.
Tahun lepas sahaja, 136,030 mangsa ditempatkan di PPS  seluruh negara  dengan anggaran kerugian kepada ekonomi negara berjumlah  RM15 bilion.
Jejas peratusan mengundi
Sementara itu, penganalisis politik Prof Madya Dr Jeniri Amir berpendapat  pilihan raya ketika bah akan menjejaskan peratusan yang keluar mengundi sedangkan peratusan tinggi amat diperlukan bagi mencerminkan suara sebenar rakyat.
“Pada hari tersebut, kita mahu pastikan peratusan yang turun mengundi berada pada paras tinggi sekurang-kurangnya 70% atau 75%, bukannya bawah 60% apatah lagi 50%," tegasnya.
“Saya percaya jika  PRU15 tetap dijalankan ketika banyak negeri berdepan banjir, ia boleh memberi implikasi besar dari sudut demografi  kerana mereka yang datang mengundi  itu menggambarkan suara representatif, dan disebabkan itulah kita mahu ramai keluar mengundi,” katanya.
Menurutnya, ketika banjir, keutamaan mangsa adalah menyelamatkan nyawa serta harta benda, dan pelaksanaan PRU ketika itu hanya menambah beban rakyat dan kerajaan sendiri yang perlu berbelanja besar untuk menguruskan operasi PRU ketika banjir dan juga bantuan kepada mangsa.
Pada Januari lepas, Perdana Menteri Ismail Sabri Yaakob memberitahu persidangan Dewan Rakyat bahawa sebanyak RM1.4 bilion telah diperuntukkan untuk mangsa banjir pada penghujung 2021, meliputi Bantuan Wang Ihsan, Bantuan Pembelian Keperluan Asas serta Bantuan Membina dan Membaik Pulih Rumah.
Mengulas lanjut, Jeniri berkata PRU pada November 1999 itu adalah satu-satunya pilihan raya umum yang diadakan pada musim banjir di negara ini.
“Berdasarkan rekod dan data ini, saya fikir pihak berkuasa akan cuba mengelak daripada  mengadakan PRU pada  November atau Disember malah Januari juga. Kita harus bergantung pada data, statistik serta nasihat  MetMalaysia, dan  Suruhanjaya Pilihan Raya tidak harus mengambil risiko mengadakan  PRU pada waktu yang mencabar ini," katanya.
Bagaimanapun, penganalisis itu yakin perdana menteri akan membuat pertimbangan wajar sebelum memutuskan tarikh pembubaran Parlimen yang seterusnya perlu mendapat perkenan Yang di-Pertuan Agong Sultan Abdullah Sultan Ahmad Shah, sebelum PRU15 boleh diadakan.
Untuk rekod, penggal Parlimen semasa akan tamat pada 15 Julai 2023 dan PRU mesti diadakan selewat-lewatnya pada 13 September 2023.


Berjalan 7km setiap hari untuk jimat bayar tambang 90 sen

Setiap hari, Saidi dan isterinya mengusahakan gerai nasi lemak dan pau kukus dari pagi hingga petang.
Pekerjanya, Inah dari Indonesia akan membantu untuk menggoreng ayam dan membungkus makanan selain membeli bahan-bahan masakan selepas kedai ditutup.
Sekitar jam 6.30 petang, kebiasaannya Inah akan menunggu bas berdekatan dengan gerai Saidi untuk pulang ke bilik sewanya di Taman Medan.
Bagaimanapun, suami isteri itu mula perasan sesuatu yang pelik apabila Inah berjalan bersama seorang rakan senegaranya selepas minta izin pulang ke rumah.
"Kami fikir dia mahu pergi makan atau beli sesuatu terlebih dahulu di mana-mana tempat sebelum menunggu bas.
"Tapi kalau hari-hari pergi beli barang pun pelik juga. Bila saya dan isteri tanya berkali-kali, barulah dia mengaku jalan kaki nak balik rumah.
"Bila ditanya kenapa, dia jawab hanya mahu jimatkan wang sebab perlu bayar tambang," katanya kepada MalaysiaNow.
Jarak gerai Saidi dengan bilik sewa Inah sejauh kira-kira tujuh kilometer.
Kebiasaannya Inah dan rakan sebiliknya akan menggunakan perkhidmatan Bas Smart Selangor yang disediakan kerajaan negeri untuk berulang alik ke tempat kerja.
Selepas kerajaan negeri mengenakan caj sebanyak 90 sen sejak Mac 2021, Inah masih menggunakan kemudahan tersebut.
Selepas beberapa ketika, dia merasakan perbelanjaannya makin kurang kerana perlu membayar wang tambang setiap kali menggunakan bas.
Nasibnya baik, jiran rumah Inah sudi menumpangkan wanita 26 tahun itu separuh jalan kerana melalui jalan yang sama.
Kemudian Inah akan berjalan kaki kira-kira baki tiga kilometer perjalanan ke gerai Saidi dan isterinya.
"Orang kata hanya 90 sen. Tapi kalau 10 hari, dah RM9. Itu sekali. Kalau pergi balik? Hari-hari lain pula? Mereka ni datang memang tak berduit. Kita minta lagi duit.
"Tak boleh ke bas tu diberi percuma semula?"
Kerajaan Selangor pertama kali mengusulkan peraturan tambang pada 2021, di mana exco yang bertanggungjawab bagi kerajaan tempatan, Ng Sze Han, berkata adalah untuk menampung kos yang ditanggung oleh kerajaan negeri dan pihak berkuasa tempatan.
Terbaru, pihak berkuasa tempatan di Selangor mengenakan tambang sebanyak 90 sen terhadap warga asing yang menggunakan perkhidmatan bas percuma di Petaling Jaya mencetuskan pelbagai reaksi tidak puas hati dalam kalangan masyarakat dan aktivis hak asasi manusia.
Di media sosial, ramai yang mengatakan ianya satu tindakan yang "terlalu berkira" dengan pekerja asing yang menjadi golongan banyak jasa dengan pembangunan negeri tersebut.
Ada juga yang menggesa supaya cas tersebut dibatalkan serta merta bagi menunjukkan kebaikan dan keikhlasan negara menerima pekerja asing mencari rezeki di Malaysia khususnya di Selangor yang dinamakan negeri terkaya dalam negara.
Bercakap kepada MalaysiaNow, Inah berkata dia kini tidak lagi merasa apa-apa kepayahan untuk berjalan kaki ke tempat kerja.
Ibu kepada seorang anak lelaki itu berkata, dia hanya mahu berjimat cermat dengan perbelanjaan di Malaysia supaya ahli keluarganya di negara asal dapat menikmati hasil kerja kerasnya di Malaysia.
Katanya, dia juga tidak mahu menimbulkan rasa tak puas hati penduduk setempat kerana mendakwa ramai yang tidak suka apabila bas dipenuhi oleh pekerja asing.
Sedangkan, warga tempatan juga ramai yang menggunakan perkhidmatan bas yang sama untuk ke tempat kerja.
"Kalau bas sudah percuma (semula), saya mungkin naik bas tapi tunggu sampai bas kosong tak ada orang.
"Tapi ada hari saya naik juga bas kalau hujan atau mahu segera pergi jumpa kawan-kawan di tempat lain.
"Pergi kerja sahaja saya jalan kaki sebab hari-hari kerja.
“Hujan tak selalu. Jadi boleh jimat sikit," katanya sambil menambah jirannya juga tidak mahu menerima apa-apa balasan kerana menghantarnya separuh jalan ke gerai majikan.


Lebih sejuta rakyat Malaysia lengkap dua dos vaksin Covid-19

Individu yang melengkapkan dua dos vaksin Covid-19 di negara ini melebihi sejuta orang iaitu 1,014,342 setakat semalam, kata Menteri Kesihatan Dr Adham Baba.Adham menerusi akaun Twitternya hari ini berkata seramai 1,771,810 individu menerima dos pertama, menjadikan jumlah keseluruhan pemberian dos pertama dan kedua di negara ini sebanyak 2,786,152 setakat semalam.Adham berkata lima negeri yang melengkapkan kedua-dua dos tertinggi ialah Selangor dengan 138,063 dos diikuti Sarawak (96,450), Kuala Lumpur (94,397), Perak (90,882) dan Johor (88,240).Setakat semalam, 48.60 peratus atau 11,788,915 individu mendaftar untuk menerima suntikan vaksin dan Selangor mencatatkan jumlah pendaftaran tertinggi iaitu 3,159,392 orang.Mengikut perancangan program imunisasi itu, tempoh pelaksanaan fasa pertama pemberian vaksin yang bermula Februari hingga April lepas melibatkan 500,000 anggota barisan hadapan termasuk petugas kesihatan.Fasa kedua bermula April hingga Ogos ini pula membabitkan 9.4 juta warga emas, kumpulan rentan dan Orang Kurang Upaya manakala fasa ketiga yang dijadual pada Mei tahun ini hingga Februari 2022, melibatkan individu 18 tahun dan ke atas, warganegara dan bukan warganegara, dengan sasaran 13.7 juta orang atau lebih.


Perancis rekod Oktober paling panas sejak 1945

Oktober tahun ini direkodkan sebagai bulan paling panas di Perancis sejak 1945, dengan suhu purata mencecah 17.2 darjah Celsius, menurut perkhidmatan meteorologi Perancis Meteo-France pada Rabu.
Purata suhu Oktober adalah kira-kira 3.5 darjah Celsius lebih tinggi daripada biasa di seluruh negara, lapor Xinhua memetik kenyataan Meteo-France.
Perkhidmatan meterologi memaklumkan bahawa suhu purata yang direkodkan di 30 stesen cuaca di seluruh Perancis kekal di atas paras normal sejak 2 Oktober.
Cuaca panas yang tidak pernah berlaku sebelum ini disertai dengan kejadian ribut petir melanda sebahagian besar negara itu pada Oktober 23, hingga menyebabkan kerosakan, terutamanya di utara Perancis.


Singapura rekod kes tempatan cacar monyet libat warga Malaysia

Singapura mengesahkan satu kes tempatan jangkitan cacar monyet di Singapura melibatkan seorang lelaki warga Malaysia berusia 45 tahun yang menetap di republik itu.
Menurut Kementerian Kesihatan (MOH), pesakit itu disahkan positif cacar monyet pada 6 Julai dan kini dimasukkan ke wad di Pusat Penyakit Berjangkit Nasional (NCID).
“Keadaannya stabil. Kesnya tiada kaitan dengan kes import yang diumum MOH pada 21 Jun,” menurut kementerian itu dalam satu kenyataan dikeluarkan di laman sesawangnya Rabu malam.
Menurut kementeril kes itu pada awalnya mengalami ruam pada kulit bahagian bawah perut pada 30 Jun, dan kemudian mengalami keletihan dan bengkak kelenjar limfa pada 2 Julai.
Kes mengalami demam dan sakit tekak pada 4 Julai dan mendapatkan rawatan perubatan. Pesakit turut menjalani ujian awal untuk mengesan kemungkinan ada masalah lain.
"Apabila ujian itu kembali negatif, kes kemudiannya dihantar ke NCID pada 6 Julai, untuk menjalani kuarantin dan penilaian lanjut," menurut kenyataan itu.
Sehingga 6 Julai, tiga kontak rapat telah dikenal pasti membabitkan dua rakan serumah dan satu kontak sosial.
“Semua kontak rapat pesakit akan dikuarantin selama 21 hari dari kali terakhir mereka berhubung. Pengesanan kontak sedang dijalankan,” menurut kenyataan itu.


MIC mahu cabar keputusan satu-satunya kemenangan PKR dalam PRN Johor

Barisan Nasional (BN) akan memfailkan petisyen pilihan raya di mahkamah berikutan jumlah undi rosak melebihi majoriti yang diperoleh bagi kerusi Dewan Undangan Negeri (DUN) Bukit Batu pada Pilihan Raya Negeri (PRN) Johor.Presiden MIC S.A. Vigneswaran berkata kerusi itu yang ditandingi calon daripada MIC, S.Suppayah tewas kepada calon Pakatan Harapan daripada PKR, Arthur Chiong Sen Sern yang memperoleh majoriti 137 undi.Pada PRN semalam, selain Suppayah, turut tewas dalam pertandingan empat penjuru itu ialah calon Perikatan Nasional Tan Heng Choon dan calon Warisan Lee Ming Wen.“Kita akan memfailkan petisyen kerana semasa proses pengiraan undi dilakukan, kita mendapati undi rosak jauh lebih tinggi daripada majoriti iaitu terdapat kira-kira 650 undi rosak.“Kita sudah membuat bantahan (semasa proses pengiraan undi) tetapi bantahan itu perlu dibuat menerusi saluran yang betul,” katanya.Beliau yang juga penyelaras Parlimen Sungai Siput ditemui pemberita selepas program Penyampaian Bantuan Tabung Pendidikan India Negeri Perak di Pusat Khidmat MIC Sungai Siput hari ini.Pada PRN itu, MIC menang tiga dari empat kerusi yang ditandingi iaitu di DUN Kemelah, Kahang dan Tenggaroh.Sementara itu, Vigneswaran berkata kemenangan MIC di tiga kerusi yang ditandingi menunjukkan rakyat sudah menerima kembali dan mahukan BN menjadi kerajaan semula.“Kita mendapati bahawa undi daripada kaum India telah balik semula ke pangkuan Barisan Nasional, ini bukan lagi satu retorik. Mudah-mudahan kita juga dapat merasai sokongan kaum India untuk Pilihan Raya Umum Ke-15,” katanya.Pada Pilihan Raya Umum Ke-14, MIC menang di kerusi DUN Tenggaroh dan Kahang manakala tewas di DUN Gambir dan Skudai.


Kes baru Covid-19 menurun sekali lagi bawah 5,000

Malaysia merekodkan kes baru sebanyak 4,922 kes menjadikan kes keseluruhan Covid-19 meningkat sebanyak 2,497,265 kes.5,579 pesakit juga direkodkan sembuh, menjadikan jumlah keseluruhan pesakit sembuh sebanyak 2,401,823.Dalam pada itu, kes yang memerlukan rawatan di unit rawatan rapi (ICU) adalah sebanyak 549 kes di mana 529 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 282 kes di mana 214 adalah kes Covid-19.Dari 4,922 kes harian yang dilaporkan pada hari ini, 80 kes (1.6%) adalah daripada Kategori Tiga, Empat, dan Lima, dan 4,842 kes (98.4%) lagi adalah terdiri daripada Kategori Satu dan Dua.


Ahli Parlimen kerajaan disaman selepas bangkitkan isu telur import India

Ahli Parlimen kerajaan mendedahkan menerima surat saman daripada peguam mewakili syarikat import telur dari India selepas membuat kenyataan mengenai kualiti telur tempatan dan import ke Dewan Rakyat, minggu lalu.
Wee Ka Siong (BN-Ayer Hitam) berkata kiriman surat peguam itu menghairankan kerana ucapan itu dibuat atas kapasitinya sebagai wakil rakyat yang berucap di Dewan Rakyat.
"Itu yang saya tak paham. Ini yang teruk. Nanti saya jawab di Facebook saya.
"Saya kena tunjukkan. Ini medan saya sebagai wakil rakyat. Saya rasa terpanggil untuk bawa isu ini.
"Apa salah saya?" katanya ketika membahaskan teks Belanjawan 2023 di Parlimen hari ini.
Tanpa menamakan mana-mana pihak, Wee yang juga presiden MCA mempersoalkan bagaimana pengimport telur itu boleh menulis surat saman terhadapnya berhubung perkara tersebut.
Kemudian, Ahli Parlimen Putrajaya Radzi Jidin mencelah bertanyakan pihak kerajaan berapakah pihak syarikat pengimport yang terlibat meskipun dalam tempoh sementara sehingga bekalan diatasi.
Radzi juga bertanya sekiranya terdapat bantuan kerajaan disalurkan dalam proses mengimport telur-telur tersebut dari India.
Menurut Wee lagi, ini menjadi satu tanda tanya kerana beliau sama sekali tidak pernah menamakan mana-mana pihak atau syarikat dalam ucapannya sebelum ini.
"Tak cakap pun sudah kena saman," katanya disusuli gelak tawa ahli Dewan Rakyat.
Terdahulu, Wee menjadi ahli Parlimen paling lantang membawa isu bekalan telur dengan meminta Kementerian Pertanian dan Keterjaminan Makanan menumpukan soal kekurangan telur ayam tempatan, bukannya mengimport telur ayam antaranya dari India untuk menampung keperluan domestik.


Selamat berlayar

Hari kapal haji yang akan membawa Wan Timah ke Mekah ditetapkan.Keluarga kami sekali lagi datang melawat ke rumah Tok Sheikh di mana Wan Timah menumpang.Abah aku hendak memastikan buat kali terakhir apakah Wan Timah memerlukan apa-apa lagi.Aku mengekor abah dengan mata yang cergas.Aku memerhatikan di gigi jalan dan di kaki lama.Mata aku mencari getah gelang.Hari keenam di Singapura, aku berjaya mengumpulkan 74 helai getah gelang.Aku tak sabar nak tunjuk pada kawan-kawan di sekolah.Ini bukti sahih aku sampai ke Singapura.Dari rumah Tok Sheikh kami menyimpang ke kedai tukang jahit.Abah dan Uda Budin senyum melebar.Mereka gembira seluar yang ditempah sudah siap.Di rumah Pak Long Sani, kain baju yang hendak “lari dari cukai” kering di ampaian.Nampaknya semua beres. Semua berjalan lancar.Dalam perancangan keluarga Rais Manaf dan Zaleha Sidek, hanya ada satu lagi tempat hendak dilawati, “How Par Villa”.“Zaleha… esok bawa budak-budak ni melawat How Par Villa di Pasir Panjang… tepi laut.”Aku terdengar loghat Singapura suara Mak Long Sani memberi cadangan kepada emak aku dua hari lalu.“Apa tu?”Emak aku bertanya.“Tempat sembahyang Cina… dibuat oleh Cina kaya. Towkay ubat Cap Harimau.”Mak Long menerangkan.“Cap rimau? Ubat sapu? Ubat tepung itu ke?”Emak aku mahu kesahihan.“Ialah…. Cina tu towkay jual candu….jual ubat dan jual candu… banyak duit. Kaya jual candu lalu buat tempat sembahyang.”Tuntas penjelasan mak long aku.Dari deretan kedai jahit Uda Budin membawa kereta ke arah Pasir Panjang.Kami melintasi kawasan perumahan.“Berhenti jap.”Emak aku bersuara.Bila kereta berhenti emak aku keluar dan mendongak memandang ke atas.Aku mengekor tak tahu apa yang dipandang oleh emak.Abah, Uda Budin dan yang lain semua keluar.Semua kami memandang ke arah pandangan mak aku.“Ooo… itu .. itu rumah flat… ini rupanya rumah flat. Rumah bertingkat. Pandang tu…atas rumah ada rumah, ada rumah.”Emak aku dengan cara gurunya cuba menerangkan apa itu rumah flat.“Kita… Kuala Lumpur belum ada lagi rumah macam ini… Singapura dah ada.”Cikgu Zaleha memberikan penjelasan.Aku mendongak memandang ke tiga deretan bangunan di hadapan aku.Betul tinggi.Lebih dari tujuh tingkat, rumah atas rumah.Dalam kepala aku terbayang betapa letihnya naik tangga kalau duduk di rumah paling atas.“Singapura ni ramai orang. Tengok di Geylang tu. Bawah rumah pun ada penyewa. Bukan macam kampung kita… tanah luas.”Emak aku masih meneruskan penerangan tentang rumah flat.Di dalam kereta aku masih lagi memandang rumah-rumah yang bertingkat-tingkat ini.Yang semakin kecil dan akhirnya hilang.Akhirnya kami sampai ke tempat sembahyang How Par Villa.Letaknya atas bukit menghadap ke laut.Tapi tidak setinggi bukit Makam Habib Noh.Kami menapak masuk.Aku lihat banyak patung-patung dibuat dari batu dan simen.Patung ini tidak sebesar badan manusia tapi jelas dengan rupa bentuk mirip manusia.Ada juga patung burung, ular, naga dan harimau.Ada patung yang pecah aku ternampak dawai di dalamnya.Aku tak tahu apa sebenarnya tempat sembahyang ini.Aku hanya mengekor emak dan abah aku.Kakak dan abang aku kelihatan menghayati patung-patung ini.“Ini kisah negeri China. Tok Pekong mereka.”Cikgu Zaleha memberikan penerangan.“Yang buat baik dibalas baik, itu nampak… itu Raja China.”Emak aku menunjukkan kepada patung Maharaja China yang berjanggut panjang membawa pedang.Patung-patung ini semuanya berwarna warni.Aku ternampak ada ikan duyung duduk dalam kulit kerang yang besar.Aku nampak ada naga dan ular bergaduh.Patung-patung ini ada yang menarik dan ada juga yang menakutkan.Ada patung orang sedang kena seksa oleh panglima yang berambut dan berjanggut panjang.Pedang dan tombak kelihatan di sana sini.Ada tulisan Cina dan Inggeris di tepi patung.Dua-dua tulisan ini aku tak faham.Akhirnya sikap aku, sama seperti Sekolah Gambar.Di How Par Villa ini, aku juga tidak faham apa makna tempat sembahyang ini.Emak aku hanya menghebohkan towkay ubat tepung cap harimau ini jadi kaya kerana menjual candu.Apa dia candu pun aku tidak tahu.Ubat tepung cap harimau aku tahu.Pernah aku makan, tepung debu putih ketika aku sakit gigi.Sepuluh sen satu paket. Rasanya amat pahit.Aku merasa bosan.Lalu aku mencelah keluar dari rombongan keluarga.Aku menapak mengundur kembali ke bawah bukit, ke arah laut.Aku rasa di tepi laut lebih menarik.Air laut sedang pasang.Ombak kecil memukul gigi pantai.Aku budak kampung dari Jelebu memang “rayat” apabila melihat laut.Duduk di Jelebu yang kami lihat hanya bukit, hutan dan sawah padi.Laut hanya daripada mendengar khabar berita.Aku meleser di tepi laut.Tapi ini bukan pantai berpasir indah.Air laut memukul sampai ke tepi belukar dan ke banir kelapa.Mata aku ternampak seorang budak perempuan Cina menapak dari bukit How Par Villa menuju ke tepi laut.Awal tadi aku sudah nampak budak perempuan Cina ini.Dia mencebet balang ais krim yang dijajanya di pintu masuk How Par Villa.Aku perhatikan budak penjaja ais krim tadi berjalan menuju ke arah aku.Tiba-tiba muncul seorang budak perempuan India.Rambutnya bertocang panjang tidak kontot seperti budak Cina penjual ais krim.Kini aku berdiri tercegat tidak jauh dari mereka.Aku memerhatikan mereka berdua.Aku rasa mereka tua sedikit dari aku.Aku bergerak tersorok di tepi pokok kelapa agar hampir dengan mereka.Aku boleh mendengar perbualan mereka walaupun ada desir ombak memukul pantai.“Eh eh eh… lu apa khabar?” Budak India bertanya dengan suara mesra.“Hari ini tak ramai orang di sini.”Budak Cina menjawab lembut.Bila bertanya khabar untuk aku ini maknanya mereka mengenali satu sama lain.Mereka berdua berkawan.Aku budak Melayu dari kampung belum pernah dalam hidup aku melihat budak perempuan Cina dan budak perempuan India berbual mesra menjadi kawan.“Nak ais krim ke?”Budak Cina bertanya sambil membuka balang ais krim.Budak India membuka sapu tangan.Dia mengikat duit dengan bucu sapu tangan. Dia mengira duit.“Aku ada empat sen saja.”Dia menayangkan duit satu sen satu sen di tapak tangan.“Nak ais krim apa?”“Yang mana ada? Tapi aku ada empat sen.. harga lima sen kan?”Budak perempuan Cina itu mengeluarkan ais krim dan memberi pada budak perempuan India itu.Aku di tepi banir kelapa memerhatikan saja.“Tak pa… nanti bila tahun baru.. kau ada duit.. kau datang rumah aku.”Aku budak Melayu kampung tak faham apa itu tahun baru. Tahun baru siapa?“Janji.. jangan tak datang.” Budak Cina mahu jawapan.“Datang… mesti datang…dulu pun aku datang.”Babak tepi laut bawah bukit How Par Villa ini sentiasa berada dalam ingatan aku.Apa yang aku lihat ini mempengaruhi hidup aku.Gambaran budak India membuka sapu tangan dan mengira satu, dua, tiga dan empat keping duit tembaga ini tidak pernah hilang dari ingatan walau di mana aku berada.Tiba-tiba aku dengar nama dipanggil.Semua dah bersedia untuk bergerak pulang ke Geylang.Ini malam terakhir di Singapura.Mak Long masak istimewa – nasi briyani ayam.Kami sekeluarga dari Jelebu belum pernah makan nasi briyani.Malah aku sendiri tak tahu apa yang istimewa tentang nasi ini.Sesudah makan, sebelum tidur aku mengira getah gelang aku.Masih belum sampai seratus helai.Esok aku berharap di pelabuhan aku akan berjaya lagi.Pagi kami berangkat.Semua berterima kasih.Semua berkirim salam antara keluarga Rais dan Zaleha dengan keluarga Pak Long Sani.Aku bersalaman dengan Anuar.“Datang lagi.”Anuar mempelawa dengan tangannya masih aku genggam.“Kau laaa… balik kampung buleh nengok padi.”Aku mempelawa Anuar kerana dia pernah bercerita pada aku yang dia belum pernah melihat sawah padi.Bila dua-dua keluarga mendengar aku mengajak Anuar untuk melihat sawah, semua terbarai ketawa.Dua keluarga berpisah.Pak Uda Budin memandu dan membawa kami untuk bertemu sanak saudara di rumah Tok Sheikh.Di sana Pak Ngah Aminuddin abang kepada abah aku dan keluarga sudah sedia menunggu.Mak long kakak abah aku juga ada di sana.Amjal yang masih muda bujang ada bersama.“Orang ramai nanti…budak-budak ikut orang tua… jaga-jaga jangan hilang.”Pak ngah memberi ingatan kepada kami kanak-kanak.“Ini simpan ini dalam poket.”Pak ngah memberi kepada kami anak-anak sekeping surat kecil.Surat ini bertulis nama pak ngah: “Aminuddin Manaf” dan alamat kami: “Batu 2 ½ Kampung Chenor, Jelebu”.“Kalau hilang cari mata-mata… beri surat ini.”Pak ngah memberi arahan.Kami anak-anak tak tahu apa yang sedang berlaku.Aku sendiri hanya mengikut saja.Dari rumah Tok Sheikh kami bergerak ke pelabuhan.Wow! Dari jauh aku nampak kapal tersergam besar.Aduh tak pernah dalam hidup aku dapat melihat kapal yang begini besar.Memang besar, sebesar tiga pandang bola depan rumah aku.Sebesar satu blok kedai Cina di pekan Kuala Klawang.Bukan sahaja besar malahan tinggi.Ada tangga di tepi kapal untuk naik ke atas kapal.Kapal berwarna putih ini ada cerobong asap.Di dinding kapal ini aku nampak ada lubang-lubang yang berkaca.Dari jauh aku nampak tulisan di kepala kapal, “Anshun”.Inilah kapal yang Wan Timah bersama Tok Barau dan isterinya akan naik untuk ke Mekah.Di bawah kapal ini aku nampak orang ramai berpusu-pusu.Aku sedar mereka juga sama seperti keluarga Manaf.Mereka juga anak beranak hendak menghantar tok dan wan mereka ke Mekah.Kami sekeluarga mula bergerak ke kapal.Makin rapat ke kapal makin aku rasakan diri aku mengecil.Kapal haji ini semakin membesar.Aku nampak tilam, bantal, tikar mengkuang, beg kain, beg getah dan beg kulit dibawa naik ke atas kapal.Ada yang memikul, ada yang menolak, ada yang mencebet.Ada yang menjunjung, semua barang milik bakal haji sedang diangkat masuk ke dalam kapal.Kami menapak di atas tangga kapal.Aku merasa takut tapi aku lihat emak dan abah aku berjalan seperti biasa.Ini menjadikan aku tenang dan selesa.Sampai ke dalam kapal, di tingkat atas ada macam bilik untuk bakal haji.Mengikut abah aku, Wan Timah aku bukan duduk di kelas pertama tetapi dalam perut kapal.Harga tambang lebih murah.Kami turun tangga masuk ke dalam perut kapal.Sampai ke satu dewan ada meja bulat dan di atas meja ini dihamparkan tikar, tilam dan bantal.Tempat seperti ini Wan Timah aku akan tinggal.Tempat tinggal ini dibahagi-bahagi mengikut negeri.Orang Kelantan sesama Kelantan.Wan Timah aku dan Pakcik Barau dan isteri di kawasan Negeri Sembilan.Aku merayau ternampak pelbagai rupa bakal haji.Hampir ke semuanya berumur.Mereka berkumpul duduk atas tikar.Inilah saat anak dan cucu dan saudara mara menyatakan selamat jalan.Ada juga yang aku nampak menitiskan air mata.Aku ralit memerhatikan babak-babak yang sedang berlaku di hadapan mata aku.Tiba-tiba bila aku sedar, aku terpisah dari emak, abah, abang dan kakak aku.Aku belum berjumpa dengan tempat tidur Wan Timah atau pak ngah.Aku pun mengekor jalan orang ramai.Aku turun tangga ke bawah lagi.Aku sampai ke daerah yang aku lihat bukan tempat tinggal tapi tempat enjin.Aku gelabah. Aku tersesat dalam kapal.Aku rasa dalam saku masih ada nota dari pak angah.Kalau ada apa-apa berlaku aku wajib mencari mata-mata.Ini arahan dan pesanan akhir dari pak ngah aku.Aku sampai kembali ke tingkat yang paling atas.Aku rapat ke tepian dinding kapal untuk melihat ke bawah.Aku merasa berdiri di balkoni yang tidak selamat.Aku merasa gayat.Aku mengundur menjauhkan diri dari tepi dinding kapal.Aku memandang ke bawah.Mata aku cuba mencari emak, abah atau pak ngah aku.Aku merasa gayat.Di hadapan aku berdiri seorang abang.Bila aku mengundur dia sedar aku takut dan gayat.Dia tersenyum.Dia mengamit aku datang. Aku rapati.“Saya takut… takut jatuh.”Aku menerangkan ketika menghampiri tepi kapal.“Jangan takut.”Dia memberi aku kekuatan diri.Aku rasa abang ini orang baik.Lalu aku membuka surah.“Bang…saya sesat… emak dan abah saya entah di mana? Saya nak pandang emak saya dari atas kapal ke bawah.”Aku minta simpati.Mata aku memandang ke bawah.Mata aku merayau-rayau.Tiba-tiba aku ternampak satu sosok memakai baju kurung berwarna coklat.Ini pakaian emak aku pagi ini.Dari atas kapal emak aku kelihatan amat kecil sekali.Tapi sahih kain coklat yang bergerak itu emak aku.“Itu bang, mak saya.”Aku cuba menunjukkan tapi gagal.Ada ribuan manusia di bawah.Sosok berbaju coklat hilang.Lalu aku mengeluarkan kertas yang diberi oleh Pak Ngah Aminuddin.“Apa ni?”Abang bertanya.“Saya dari Chenor… anta wan masuk kapal nak pergi Mekah.”“Sesat? Takpe, kita cari mereka di bawah …mari kita turun.”Abang itu menarik tangan aku.Kami turun tangga.Kelihatan ramai yang turun dari yang naik.Masih ada lagi beg dan tilam yang diangkat naik.Sampai di bawah aku dengar suara dari kapal.“Bakal- bakal haji dipersilakan naik. Tetamu dan saudara mara diminta meninggalkan kapal. Kapal akan bergerak tidak lama lagi.”Pengumuman ini aku dengar dua kali.Aku dan abang kenalan baru ini menapak mencari keluarga aku.Tak jumpa. Lama juga kami merayau.Aku menjadi risau. Kami menyisir di tepi tebing laut.Keluar dari wilayah yang ramai orang.Aku mengekor abang yang baik ini.Aku tercari-cari. Tiba-tiba aku ternampak satu kumpulan keluarga yang aku kenal.Hati aku tenang.“Bang… itu emak saya.” Aku berkata.“Mana kau ilang? Lama mak cari. Satu jam lebih mencari.” Mak aku bersuara.“Atas kapal sesat. Abang ni yang bantu.”Aku menerangkan untuk meredakan keadaan.“Ooo… terima kasih… terima kasih.. di mana jumpa?”Keluarga aku semua senyum gembira.Aku yang hilang kini ditemui.“Atas kapal kak … dia pandai… dia ada tunjuk .. tunjuk surat.”Abang itu bersalaman dengan abah dan emak aku.Keluarga aku berterima kasih.Kemudian abang itu beredar.Nama Abang baik ini pun aku tidak tahu.Dalam suasana gembira ini tiba-tiba kami terdengar suara dari alat pembesar suara dari atas kapal.“Assamualiakum… ibu-ibu, bapak-bapak … saudara-mara.. yang datang dari jauh… jangan risau… kita hanya berpisah selama tiga … tiga bulan, tidak lama….. mari kita bersama-sama doakan mereka selamat pergi dan selamat pulang.”Kami semua melopong memandang ke arah kapal Anshun.Suara ini kami semua kenal.Ini suara Pang Ngah Aminuddin.Entah macam mana pak ngah kami dapat “kautim” dengan kapten kapal.Pak ngah dapat berucap dari atas kapal haji.Kami semua tersenyum.Aku merasa hebat betul pak ngah aku ini.Awal pagi dia beri aku surat jika sesat.Sekarang dia pula berucap kepada semua orang macam kapten kapal.Tiba-tiba muncul adik abah aku Amjal.Dia ada membawa kamera.Lalu kami satu keluarga bergambar.Latar belakang kami kapal Anshun.Aku ingat lagi bila Amjal hendak memukul gambar aku keluarkan getah gelang dari saku aku.Getah yang terikat panjang aku pegang untuk digambarkan menjadi ingatan.Peluit kapal berbunyi.Kemudian pengumuman meminta semua bakal haji masuk ke dalam kapal.Orang luar semua diminta turun dari kapal.Peluit berbunyi lagi.Suara bang kedengaran dari atas Anshun.Kapal perlahan-lahan bergerak meninggalkan pelabuhan.Kami anak beranak masuk ke kereta dan bergerak sama.Mulanya selari dengan jalan tepi laut.Aku masih dapat melihat Anshun.Semakin kecil dari pandangan mata.Akhirnya hilang.Kami meninggalkan Singapura.Melintas Tambak Johor kami diperiksa oleh kastam.Semua barang lepas.Kami tidak dikenakan cukai.Kami meninggalkan Tambak Johor.“Budin berhenti jap.”Abah aku meminta Uda Budin memberhentikan kereta.Abah aku keluar.Tiba-tiba dia menanggalkan seluar.Rupanya dalam seluar ada seluar, ada kain batik.Ini kain batik terakhir yang dibeli oleh emak aku tapi tidak sempat dibasuh.Abah aku lulusan Sekolah Pondok Lebai Maadah dan Special Constable berjaya menjadi penyeludup.Kami anak beranak dalam kereta ketawa senang hati pulang ke Jelebu.


Sorry.


Bekas MB Selangor, Khalid Ibrahim meninggal dunia

Abdul Khalid Ibrahim, yang menjadi menteri besar Selangor pertama bukan dari Umno, meninggal dunia malam ini.
Bekas pemimpin korporat berusia 76 tahun itu dimasukkan ke hospital akibat  jangkitan jantung sejak 23 April lalu.
Beliau meninggalkan seorang balu dan empat anak.
Khalid menyertai PKR sebelum dilantik sebagai menteri besar selepas pilihan raya umum (PRU) 2008.
Beliau memimpin kerajaan negeri selama enam tahun sebelum digulingkan dalam Langkah Kajang, kempen yang dimulakan oleh partinya sendiri bagi menggantikan beliau dari terus meminpin Selangor.
Sultan Selangor Sultan Sharafuddin Idris Shah turut berkenan jenazah bekas menteri besar itu dikebumikan di Makam Diraja Shah Alam.
Sebelum aktif dalam politik, Khalid adalah seorang tokoh korporat yang terkenal dengan penglibatannya dalam Serangan Subuh Guthrie pada 1981 yang menyebabkan syarikat perladangan gergasi Guthrie dimiliki Britain jatuh ke tangan Malaysia selepas sahamnya dibeli sebaik sahaja Bursa Saham London memulakan dagangan paginya.
Langkah itu disusun oleh kerajaan Malaysia di bawah pentadbiran Dr Mahathir Mohamad di mana Permodalan Nasional Berhad akhirnya memegang majoriti saham dalam Guthrie.
Ketika itu, Guthrie memiliki lebih dari 100,000 hektar ladang dan disenaraikan pada kedudukan ke-68 di Bursa Saham London.


Jika PN jatuh, ‘kleptokrat’ akan kembali, ahli Parlimen DAP dalam dilema

Ahli Parlimen pembangkang hari ini memberi amaran sebarang kekosongan kuasa yang terjadi akibat kejatuhan kerajaan Perikatan Nasional (PN) akan diisi oleh Umno, menjadikan parti yang pernah mendominasi kerajaan itu sebelum ini, kembali menjadi semakin kuat pada pilihan raya akan datang.Ahli Parlimen DAP Tony Pua berkata ketika pembangkang mempunyai peluang terbaik untuk menjatuhkan Muhyiddin Yassin yang menjadi pemimpin utama menyebabkan kejatuhan kerajaan Pakatan Harapan (PH) namun penggantinya mungkin adalah dari Umno.“Dan jika pemimpin Umno jadi PM, bukankah semua kleptokrat akan dibebaskan (atau mungkin kembali berkuasa)?” kata Pua yang dilihat merujuk “kluster mahkamah” dalam kalangan pemimpin Umno yang kini sedang berdepan pelbagai pertuduhan rasuah.Beliau berkata kembalinya Umno ke dalam tampuk pentadbiran kerajaan akan menyaksikan parti itu akan mengukuhkan kuasa politik untuk “muncul lebih kuat selepas pilihan raya umum akan datang.Katanya, langkah demikian mungkin bermakna pemimpin Umno “akan terlepas daripada kesalahan mereka”, sambil menambah pembangkang mungkin boleh ambil alternatif lain cuba bertoleransi dengan kerajaan PN “untuk sedikit masa saja lagi”.“Ini bagi mengekang Umno, sementara PH dan rakyat akan dapat jatuhkan Muhyiddin dan Azmin pada pilihan raya umum akan datang,” tambahnya merujuk kepada bekas timbalan presiden PKR Mohamed Azmin Ali yang mengetuai beberapa orang ahli Parlimen keluar daripada parti itu sewaktu “Langkah Sheraton” dilaksanakan tahun lalu.Presiden Umno Ahmad Zahid Hamidi, Najib Razak dan beberapa bekas pemimpin kerajaan Barisan Nasional kini berdepan pelbagai pertuduhan rasuah melibatkan ratusan juta ringgit.Zahid dan Najib mengetuai kempen agar ahli-ahli Parlimen Umno menarik sokongan terhadap Muhyiddin.Tahun lalu, dua pemimpin Umno itu menyokong Anwar Ibrahim dalam usaha presiden PKR itu menggulingkan Muhyiddin.Semalam, Zahid mengumumkan beliau dan beberapa ahli Parlimen Umno sudah hilang kepercayaan terhadap Muhyiddin, mencetuskan perbahasan mengenai kejatuhan kerajaan.Susulan pertemuan dengan pihak istana hari ini, Muhyiddin berkata beliau masih memiliki sokongan majoriti ahli-ahli Parlimen, di samping berkata akan mengemukakan usul undi percaya dalam sidang Dewan Rakyat pada September depan.


Jokowi ucap tahniah kepada Ismail Sabri

Presiden Indonesia Joko Widodo, atau lebih dikenali sebagai Jokowi, mengucapkan tahniah kepada Ismail Sabri Yaakob atas pelantikan beliau sebagai perdana menteri kesembilan Malaysia.Ucapan tahniah itu dizahirkan menerusi akaun Twitter Jokowi @jokowi.“Warmest congratulations Your Excellency Ismail Sabri [email protected] on your appointment as the 9th Prime Minister of Malaysia. (Setinggi-tinggi tahniah diucapkan kepada Yang Berbahagia Ismail Sabri [email protected] atas pelantikan sebagai perdana menteri kesembilan Malaysia)“Ready to continue working together to strengthen Indonesia-Malaysia bilateral relations (Bersedia untuk terus menjalinkan kerjasama bagi memperkukuh hubungan dua hala Indonesia-Malaysia),” kata Jokowi pada Sabtu malam.Ahli Parlimen Bera itu mengangkat sumpah jawatan di hadapan Yang di-Pertuan Agong Sultan Abdullah Sultan Shah di Istana Negara semalam.


MT Umno mahu kerajaan perpaduan yang bukan diterajui PN

Umno menyokong untuk menyertai kerajaan perpaduan seperti yang dizahirkan Yang di-Pertuan Agong Sultan Abdullah Sultan Ahmad Shah, namun bukan yang diterajui oleh Perikatan Nasional (PN).
Setiausaha Agung Umno Ahmad Maslan dalam kenyataannya berkata ia diputuskan dalam Mesyuarat Khas Majlis Tertinggi (MT) Umno yang dipengerusikan oleh Ahmad Zahid Hamidi yang juga presiden Umno.
“MT sebulat suara memutuskan untuk menyokong dan menjunjung titah Ke Bawah Duli Yang Maha Mulia Seri Paduka Baginda Yang Di-Pertuan Agong supaya Barisan Nasional mengambil bahagian dalam Kerajaan Perpaduan ...bagi memastikan sebuah kerajaan yang stabil dan makmur dapat dibentuk,” katanya dalam kenyataan yang dikeluarkan selepas mesyuarat lebih tiga jam di Menara Dato Onn di Kuala Lumpur malam tadi.
Katanya namun kerajaan itu bukanlah yang diterajui oleh PN.
Beliau berkata MT juga bersetuju semua wakil-wakil parti yang memenangi kerusi Parlimen pada Pilihan Raya Umum Ke-15 mematuhi dan menerima sebarang bentuk Kerajaan Perpaduan atau lain-lain bentuk kerajaan yang bakal dimasyhurkan oleh Agong.
Menurut Ahmad, mesyuarat MT Umno turut memperkukuhkan sokongan terhadap Zahid untuk terus kekal menerajui sebagai Pengerusi BN dan sebulat suara menyokong beliau sebagai presiden Umno.
MT telah mengambil maklum dan memperhalusi segala butiran kedua-dua perbincangan yang telah dijalankan oleh Jawatankuasa Perundingan BN dengan Pakatan Harapan (PH) dan PN, katanya.
Beliau turut memaklumkan Perhimpunan Agung Umno 2022 akan diadakan dari 21 hingga 24 Disember.
Pada PRU15 baru-baru ini BN hanya memenangi 30 kerusi Parlimen, pencapaian terburuk dalam sejarah, manakala PH menang 82 kerusi, Perikatan Nasional (73), Gabungan Parti Sarawak (23), Gabungan Rakyat Sabah (enam), Parti Warisan (tiga), Bebas (dua) serta Parti Bangsa Malaysia dan Parti Kesejahteraan Demokratik Masyarakat masing-masing satu kerusi.
Keputusan PRU15 menyaksikan tidak ada parti mahupun blok parti politik yang berjaya mendapat majoriti sekali gus menyebabkan Parlimen tergantung.
Majlis Raja-Raja akan bermesyuarat hari ini bagi membincangkan pembentukan kerajaan baru.


Kisah anak potong payu dara ibu angkara dadah tarik perhatian Parlimen

Kisah benar seorang ibu tunggal dicederakan anak kandung akibat pengaruh dadah, mencuri perhatian sesi perbahasan Usul Menjunjung Kasih Titah Diraja di Dewan Rakyat semalam.
Menceritakan pengalamannya, Mohd Suhaimi Abdullah (PN-Langkawi), berkata beliau pernah didatangi seorang ibu tunggal yang hilang sebelah payudara akibat perbuatan ganas anak lelakinya yang terbabit dalam penyalahgunaan dadah.
Lebih memilukan, Mohd Suhaimi, yang juga timbalan yang dipertua Persatuan Mencegah Dadah Malaysia (Pemadam), berkata wanita itu tidak berani ke hospital mendapatkan rawatan dan hanya menyapu lukanya dengan serbuk kopi kerana takut perbuatan anaknya terbongkar oleh pihak polis.
“Anak dia itu minta duit tiga empat kali (ibu) tak bagi, anak pergi ke dapur dan ambil pisau... rentap rantai mak dia, dia potong buah dada kiri mak dia. Itu kasih seorang ibu, tapi anak sanggup potong buah dada mak dia yang menyusukan dia, itu akibat dadah,” katanya.
Mengambil iktibar daripada kisah itu, Mohd Suhaimi, yang pertama kali menjadi wakil rakyat, berharap kerajaan memandang serius isu penagihan dadah dan melaksanakan langkah yang lebih berkesan bagi menanganinya.
Syed Saddiq Syed Abdul Rahman (PH-Muar), yang mencelah perbahasan Mohd Suhaimi, berkata kerajaan perlu menukar strategi dan taktik mencegah penyalahgunaan dadah dengan rawatan terutama kes-kes yang tidak serius.
“Terutama ‘soft drug’, bukankah lebih baik kita guna inisiatif untuk merawat mereka, tidak meletakkan dalam penjara tetapi biar pakar dan doktor merawat mereka supaya proses pemulihan itu lebih baik seperti dilakukan negara Portugal,” katanya.
Dalam perkembangan lain, Syahredzan Johan (PH-Bangi), dalam perbahasannya, mencadangkan Suruhanjaya Pilihan Raya (SPR) meneliti semula kawasan-kawasan Parlimen yang mempunyai jumlah pengundi yang ramai supaya dilakukan persempadanan semula.
Menjadikan Parlimen Bangi yang mempunyai jumlah pengundi berdaftar teramai iaitu sebanyak 300,000 pengundi sebagai contoh, Syahredzan berkata saiz Parlimen "mega" itu memberi kesan kepada nilai undi seseorang pengundi.
Persidangan dewan bersambung Isnin ini.


Kes harian turun bawah 2,200 jangkitan , 2 lagi terkorban

2,191 kes baru Covid-19 direkodkan semalam menjadikan jumlah keseluruhan sebanyak 4,776,194 kes.
Sebanyak 3,796 pesakit turut dilaporkan sembuh, menjadikan jumlah keseluruhan kes sembuh sebanyak 4,707,095.
Ketika ini, 34,901 kes aktif direkodkan, dengan 31,527 atau 95.8% daripadanya sedang menjalani kuarantin kendiri.
Dalam pada itu, 19 (0.1%) kes kini berada di pusat kuarantin sementara 1,282 (3.9%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 73 kes dan 48 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 64.4% dengan kes Covid-19 merangkumi 19.6%.
Dua lagi kematian dilaporkan menjadikan kes keseluruhan sebanyak 36,198 orang.


Ahli Parlimen Kuala Nerus dipecat sebagai anggota Majlis Syura Ulama PAS

Ahli Parlimen Kuala Nerus Mohd Khairuddin Aman Razali sekali lagi kehilangan kedudukan penting dalam parti apabila beliau digugurkan daripada jawatan setiausaha Majlis Syura Ulama PAS.Presiden PAS Abdul Hadi Awang ketika ditemui pemberita mengesahkan perkara itu selepas menyampaikan kuliah mingguan di Rusila hari ini.“Oleh kerana pelantikan beliau (sebagai Setiausaha) Majlis Syura dibuat Jawatankuasa PAS Pusat, maka Jawatankuasa PAS Pusat telah membatalkan pelantikan itu.“Ia berkuat kuasa semalam. Pembatalan lantikan itu kerana masalah disiplin… (oleh itu), dia tak jadi ahli Majlis Syura lagi kerana untuk menjadi setiausaha Majlis Syura, dia perlu jadi ahli dahulu,” katanya.Pengguguran Khairuddin itu berlaku tidak sampai sebulan selepas digugurkan daripada menganggotai ahli Jawatankuasa PAS Pusat yang dimuktamadkan dalam mesyuarat pada 12 Januari lepas.Ketika ini, Khairuddin hanyalah ahli biasa dalam PAS setelah kehilangan dua jawatan dalam dua entiti tertinggi parti itu.Bekas menteri perusahaan perladangan dan komoditi itu gagal mempertahankan jawatan sebagai ahli Jawatankuasa PAS Pusat semasa pemilihan bagi sesi 2021-2023 yang berlangsung pada Muktamar Tahunan PAS kali ke-67 pada November lepas namun dilantik semula ke jawatan itu bersama Mohd Zuhdi Marzuki dan Nik Abduh Nik Abdul Aziz.


Ahli Parlimen BN mahu sesi mengadap Agong ditangguhkan

Barisan Nasional (BN) akan memohon kepada Yang di-Pertuan Agong Sultan Abdullah Sultan Ahmad Shah bagi menangguhkan sesi menghadap yang dijadualkan hari ini.
“Bukan amalan kita bercerita pada khalayak. Sama ada (nak) mohon penangguhan (mengadap) atau tidak, anda akan tahu esok,” kata Bendahari Agung BN Hishammuddin Hussein kepada pemberita selepas mesyuarat Dewan Tertinggi BN di sini, malam ini.
Sementara itu, Timbalan Presiden MIC M Saravanan yang mengesahkan perkara itu berkata BN masih mengekalkan keputusan tidak menyokong mana-mana gabungan untuk membentuk kerajaan.
“Kita harap (sesi menghadap esok) boleh ditangguhkan. Tak tahu boleh ke tidak. Kita bukan nak tubuh kerajaan, tapi nak nyatakan pendirian sahaja (ketika mengadap),” katanya.
Sultan Abdullah semalam menitahkan 30 ahli Parlimen BN  menghadap Seri Paduka di Istana Negara secara individu pada jam 10.30 pagi ini.